text:
Waa’ee jireenya Yesus Kiristoosiin waan muraasa Armaan gadiitti ni argattaa. Dubbisi kun Macaafa Qulqulluu keessa kallattii dhaan Wangeela Yohaanis irraa kan fudhatame dha. Yaadni tokkollee itti hin dabalamnee. Waa’e jireenya Yesus, Du’uu isaa, du’aa ka’uu isaa fi maalif akka inni jireenya keef barbaachisa akka inni ta’e sirriitti sif kennaa.
Fariisota keessaa namni Niqoodemos jedhamu tokko ture; inni dura buutuu Yihudotaa ture. Inni kun halkaniin gara Yesus dhufee, “Rabbii akka ati barsiisaa taatee waaqayyo biraa dhufte nuyi beeknaa; homtinuu yoo Waaqayyo isaa wajjin jiraate malee milikita ati agarsiiftu kana danda’ee hin argisiisu” ittiin jedhe.
Yesus “Dhuguma, dhuguman sitti hima, eenyu illee olii yoo dhalachuu dhaabate, mootummaan Waaqayyoo arguu hin danda’u.”
Niqoodemos immoo, “Namni erga qancaree attamitti dhalachuu danda’a? Gadameessa haadha isaatti lammaffaa galee, dhalachuu danda’a moo?” jedhee yesusiin gaafate.
Kanaaf Yesus, “Dhuguma, dhuguman sitti hima, eenyu illee bishaan fi hafuura qulqulluuttii yoo dhalachuu dhaabate, mootumaan waaqayyoottii galuu hin danda’u. Nama fooniittikan dhalate foom, hafuurattii kan dhalate hafuura. Olii dhalachuun isiniif in ta’a siin jechuu kootiif hin dinqifatin. Qilleensi gara fedhetti in qilleensa’a, qilleensa’uu isaa in dhageessa, eessa akka inni dhufu, eessas akka inni dhaqu garuu ni beektu; egaa hafuurattii kan dhalate hundinuus akkuma kana” jedhee deebiseef.
Niqoodemos deebisee, “Kun attamitti ta’uu danda’a?” jedhee Yesusin gaafate.
Yesus deebiseefii, “Ati barsiisaa Israa’el kan taate, kana hin beektuu? Ilma namaa isa waaqa irraa irra gad bu’e sana malee, homtinuu gara waaqaattii ol hin bane. Kunis ilmaa namaatti kan amanu hundinuu jireenya bara baraa ha qabaatuuf ta’a.
“Waaqayyo, akkasitti tokkicha ilma isaa hamma kennuufitti biyya lafaa jaallate; kun immoo isatti kan amanu hundinuu jireenya bara baraa haa qabaatuuf malee, haa baduuf miti! Waaqayyoo biyyaa lafaatti farachiisuuf miti, biyyi lafaa isaan haa fayyuuf ilma isaa biyya lafaatti erge malee. Ilma isaa kanatti kan amanu itti hin faradamu, isatti kan hin amanne garuu, maqaa tokkicha ilma Waaqayyootti waan hin amaniniif, ammuma iyyuu itti faradameera.
Sagalichi [Yesus] jalqaba waan hundumaa dura ture.
Sagalichi Waaqayyo bira turee,
Sagalichi ofii isaa Waaqayyo ture.
Inni kun jalqabumaa jalqabee Waaqayyo bira ture.
Wanti hundinuus isumaan ta’e,
Waan ta’e keessaas isa malee kan ta’e tokko illee hin jiru.
Jireenyi isa keessa ture; jireenyichis ifa namoota ture.
Sagalichi dukkana keessatti in ibsa, dukkanichi immoo isa bira ga’uu hin danda’u.
Inni biyya lafaa keessa ture; biyyi lafaas isumaan ta’e; biyyi lafaagaruu isa hin beekne. Gara biyya dhuunfaa isaa dhufe; namoonni isaa garuu isa hin simanne. Hamma isa simataniif immoo ijoollee Waaqayyoo akka ta’aniif aboo isaaniif kenne. Isaan kun warra lammaffaa dhalatani dha. Isaan kun karoora yookan miira namaarra warra qaaman dhalatan miti, garuu warra waaqayyoorraa dhalatani dha.
Sagalichis nama fooni ta’e, nu gidduus buufate. Inni jaalala hin bannee fi dhugaa dhaan kan guute ture. Ulfina isaa isa ayyaana fi dhugaadhaan guutes argine; ulfinni isaas isa ilmi tokkichi abbaa isaa irraa argatu ture.
Namoonni dhukkubsatan baay’een, warri jaaman, warri naafatan, warri dhagni isaani gar tokko du’es godoota sana keessa ciisanii, [raafamuu bishaanichaa in eeggatu turan. Namni waggaa soddomii saddeet dhukkubsate tokko achi ture. Yesus yemmii dhukkubsatee ciisu sana arge, yeroo dheeraa hammana ga’u dhukkubsachuu isa in beekee.
Yesus immoo, “ka’i, siree kee fudhadhuutii adeemi!” ittiin jedhe. Namichis achumaan fayyee, siree isaa fudhatee achii adeeme; guyyaan namichi kun fayye guyyaa sanbataa ture. Yommus warri Yihudootaa namicha fayye sanaan, “har’i sanbata, siree baachuu seerrii si dhowwa” jedhan.
Inni garuu deebisee, “Namicha isa ana fayyisetu, ‘siree kee fudhadhuutii adeemi!’ anaan jedhe” isaanin jedhe.
Isaan immoo, “Eenyu namichi, ‘Siree kee fudhadhuutii adeemi’ jedhee sitti hime?” jedhanii isa gaafatan. Yemmus namichi… kan isa fayyise Yesus akka ta’e warra Yihudootaa hime.
Yihudoonni kana irratti, Yesus hojii akkasii guyyaa Sanbataatti waan hojjeteef, isa ari’achuutti ka’an. Yesus garuu, “Abbaan koo amma iyyuu hojjechuutti jira, anis immoo nan hojjedha” jedhee isaanitti dubbate.
Kana dhageenyaan Yihudoonni, Yesus seera Sanbataa kan cabse duwwaa utuu hin ta’in, Waaqayyo abbaadhuma koo ti jechuu isatiin immoo ofii isaa waaqayyotti qixxeesseera jedhanii isa ajjeesuudhaaf caalchisanii yaadan.
Yesus achi taa’ee asii fi achi ilaalee, namoonni danuun gara isa akka dhufan arge; kana irratti, “Buddeena jarri kun nyaatan eessaa binna?” jedhee Filiphosin gaafate. Kana immoo waan Filiphos jedhu ilaaluuf itti dubbate, yesus ofii isaatii waan gochuu jedhe beeka ture’o.
Kana irratti Filiphos deebisee “Buddeennimeetii dhibba lamaa iyyuu tokkon tokkon isaani xinnoo xinnoo illee wal hin ga’uu jedheen.
Indiriiyaas obboleessi Simoon Phexros, bartoota isaa keessaa tokko kan ture, Yesusitti dubbatee. Gurbaan buddeena garbuu Shanii fi qurxummii lama qabu tokko as jira; garuu namoota baay’ee kanaaf kun maal godha?” jedhe.
Yesus immoo, “Namoota teessisaa!” jedhee abboome. Achi margi baay’een jira ture; namoonni akka kuma shanii ta’anis marga sana irra taa’an. Kana booddee Yesus buddeena sana fuudhee, waaqayyoof galata galchee, warra taa’aniifis hire; qurxummicha irraas akkasuma hamma isaan barbaadan hireef. Namoonni erga nyaatanii quufanii, Yesus, “Waan tokko illee akka hin badnetti, hurraa isa hafe walitti qabaa!” jedhee bartoota isaatti hime. Hurraa buddeenan garbuu shanan jarri nyaatan irraa hafes gundoo kudha lama guutuu walitti qaban.
Yesusu immoo deebisee, “Dhuguman, dhuguman isinitti hima, isin milikkita waan argitaniif utuu hin ta’in, buddeena nyaattanii waan quuftaniif na barbaaddu. Nyaata baduuf hin dhama’inaa! Nyaata jireenya bara baraatiif argamuuf dhama’aa malee! Ilmi namaa inni Waaqayyo abbaan mallattoo itti godhe, nyaata kana isiniif kennuuf jira” isaaniin jedhe.
Isaan immoo, “Egaa hojii Waaqayyoof akka dhamaanuuf maal gochuutu nuuf ta’a?” jedhanii isa gaafatan.
Yesus deebisee, “Isa inni ergetti amanuu keessaniin hojii Waaqayyoo in hojjettu” jedheen.
Yommus Yesus, “Ana buddeenni jireenyaa, gara koo Kan dhufu hin beela’uu, kan anatti amanus matumaa hin dheebotu. Abbaan koo, namni ana ilma isaa argu, kan anatti manus hundinuu, jireenya bara baraa akka qabaatu in fedha; anis immoo guyyaa booddeetti du’aa isa nan kaasa.”
Guyyaan dhuma ayyaanichaa guyyoota sana hundumaa irra caalaa guddaa ture; guyyaa sanatti Yesus ka’ee dhaabatee, sagalee isaa ol fudhatee, “Namni dheebote yoo jiraate gara koo haa dhufu, haa dhugus. Namni anatti amanu akkaasuma ha godhu! Macaafni akkuma dubbate, ‘Yaa’aan bishaan jiraata garaa isaa keessa in burqa’” jedhe. (Inni dubbii kana waa’ee hafuura qulqulluu, isa warri isatti amanan fudhachuuf jiraniif dubbate; inni iddoo ulfina isaatti waan ol hin fudhataminiif, hafuurri qulqulluun amma iyyuu hin kennamne ture.)
Warra dubbii kana dhaga’an keessaa jarreen tokko, “Namichi kun dhuguma raajicha” jedhan. Warri kaan immoo, “Inni Kristos” jedhan.
Yesus itti fufee, “Dhuguma, dhuguman isinitti hima, namni gola hoolotaatti balabalaan ol galuu dhiisee, karaa biraatiin lixu, inni hattuu dha, saamtuu dhas. Namni balbalaan gola hoolotaatti ol galu garuu, inni tiksee hoolota sanaa ti.
Yesus dubbii haala kana isaanitti hime, isaan garuu wanti inni isaanitti hime kun, maal akka ta’e hin hubanne.
Yesus, “Tikseen gaariin ana, tikseen gaariin lubbuu isaa hoolotaaf in kenna. Tiksee dhugaa utuu hin ta’in bitamee kan eegu, hoolonnis kan isaa kan hin ta’in, yeeyyiin hoolotatti dhufuu yommuu argu, hoolota dhiisee in baqata; yeeyyiinis hoolota butatee, warra hafan in bittimsa. Namichi sun bitamee waan eeguuf, hoolotaaf hin dhimmu.
Tiksee gaariin ana, anni hoolota koo beeka, hoolonni koos ana beeku. Abbaan akkuma ana beeku, anis akkuman abbaa beeku, anii fi hoolonni koo wal beeknaa; lubbuu koos hoolotaaf nan kennaa.
Lubbuu koo deebisee fudhachuu dhaaf dabarsee waanan kennuuf, abbaan koo na jaallata. Homtinuu lubbuu koo na duraa hin fudhatu anumatu ofii kootiin kenna malee. Ani lubbuu koo dabarsee kennuudhaaf, ammo deebisee fudhachuudhaaf aboo qaba; abboommii kana immoo abbaa koo biraan fudhadhe” jedhe.
Egaa ani hojii abbaa koo hin hojjedhu yoon ta’e, anatti hin amaninaa. Ani hojii abbaa koo nan hojjedha yoon ta’e garuu, anatti yoo amanuu dhaabaattan iyyuu; hojii kanatti amanaa! Kanaanis abbaan ana keessa, anis abbaa keessa akkan jiru, ba’eessa gootanii in hubattu” isaanin jedhe.
Bitaaniyaa ganda Maariyaamii fi obboleettii ishee Maartaatti namicha Alaazar jedhamu tokko dhukkubsachaa ture. Kanaaf obboleettonni isaa gara Yesusitti nama erganii, “Gooftaa! Kunoo, inni ati jaallattu in dhukkubsata” jedhan.
Yesus kana yommuu dhaga’e… Yesus immoo Maartaa fi obboleettii ishee, Alaazaarinis in jaallata ture. Garuu dhukkubsachuu Alaazaar erga dhaga’ee iyyuu, iddoodhuma ture sana guyyaa lama oole.
Kana booddee garuu Yesus, “Mee kottaa ammas biyya Yihudaa in dhaqnaa!” jedhee bartoota isaatti in dubbate. Bartoonni isaa immoo, “Barsiisa! Dhi’oo kana Yihudoonni dhagaadhaan si dha’uu barbaadan; ati immoo ammas achi dhaquu yaaddaa?” jedhaniin.
Yesus kana erga dubbatee booddee, “Alaazaar firri keenya rafeera, ani immoo dhaqeen isa dammaqsa” isaanin jedhe.
Kana irratti bartoonni isaa, “Yaa gooftaa yoo rafeera ta’eo in fayya” jedhaniin. Yesus akka Alaazaar du’e isaaniitti dubbate, isaan garuu waa’ee rafiitii hirribaa waan dubbate isaanitti fakkaate. Kanaaf Yesus mul’inumatti, “Alaazaar du’eera….amma garuu kottaa gara isaa in dhaqnaa.” Jedhe.
Yesus yemmuu achi ga’e, Alaazaar du’ee erga awwaalamee guyyaa afur ta’uu isaa bare. Maartaaan yommuus Yesusiin, “Gooftaa utuu ati as jiraattee, obboleessi koo hin du’u ture. Ammuma iyyuu immoo waanuma ati isa kadhatte, Waaqayyo akka siif kennu ani nan beeka” jette.
Yesus yommus, “Obboleessi kee in ka’a” ittiin jedhe.
Maartaan immoo deebiftee, “Guyyaa isa dhumaatti, yeroo warri du’an du’aa ka’anitti akka inni ka’u ani beeka” jette.
Yesus garuu, “Du’aa ka’uun, jireenyis ana; namni anatti amanu yoo du’e iyyuu in jiraata. Utuu jiruu kan anatti amanu hundinuu immoo bara baraan hin du’u; kana amantaaree?” jedheen.
Isheen kana irratti, “Eeyyee gooftaa, ati kristoos, isa gara biyya lafaa dhufuuf jiru, ilma Waaqayyoo akka taate amaneera” jetteen.
Maariyaam iddoo Yesus ture geessee, erga isa argitee miilla isaatti kuftee, “Gooftaa! Utuu ati as jiraattee, obboleessi koo hin du’u ture” jetteen.
Yesus boo’icha ishee fi boo’icha Yihudoota warra ishee wajjin dhufanii yommuu arge, hafuuratti dhiphatee garaan isaa raafame. “Eessatti awwaaltan?” jedhee gaafannaan, “Kottuuti ilaali gooftaa!” jedhanii deebisaniif.
Yesus imimmaan isaa dhangalaasee. Yommus warri Yihudootaa, “Ilaa attam isa jaallate!” jedhan. Isaan keessa garri kaan garuu, “Inni ija nama jaama bane kun, Alaazaar akka hin duune gochuu hin danda’u turee?” jedhan.
Yesus ammas of keessatti dhiphatee, gara awwaalichaa dhaqe. Awwaalichi holqa dhagaa ti; holqichis dhagaadhaan cufamee ture. Yemmus Yesus, “Dhagicha ittii fuudhaa!” jedhe; Maartaan obboleettiin isa du’ee immoo, “Gooftaa, yoona foolii godhateera, erga awwaalamee har’a guyyaa afuraffaa isaa ti” ittiin jette.
Kana irratti Yesus, “Yoo amante ulfina Waaqayyoo akka argitu, ani sitti hin himnee ree?” isheedhaan jedhe.
Kana booddee isaan dhagicha awwaalichattii fuudhan; Yesus garuu ol ilaalee, “Yaa abbaa! Anaaf dhaga’uu keetiif sin galateeffadha. Akka ati yeroo hundumaa anaaf dhageessu, ani beekeera, garuu namoonni as dhaabatan kun, akka ati ana ergite haa amananiifan kana dubbadhe” jedhe.
Kana jedhee sagalee guddaa dhaan, “Alaazaar as ba’i!” jedhee waame. Kanaaf namichi du’ee ture sun awwaalicha keessaa gad ba’e; miilla isaa lamaanii fi harka isaa lammanitti wayyaan hidhamee, fuula isaattis uffanni maramee ture. Yesus, “irraa hiikaatii gad dhiisaa! Haa dhaqu!” jedhee isaan abboome. Yihudoota gara Maariyaam dhufan keessaa baay’een, waan Yesus hojjete arganii itti amanan.
Isaan keessaa kaan immoo gara warra Fariisotaa dhaqanii, waan Yesus hojjete isaanitti himan. Kana irratti luboonni warri angafoonnii fi Fariisonni yaa’ii warra Yihudootaa walitti waammatanii, “Waa’ee namicha milikkita baay’e argisiisaa jiru kanaa maal gochuu nuuf wayya? Akkasumatti yoo gad isa dhiifne, namoonni hundinuu isatti amanu.” Kanaaf jarri guyyaa sanaa jalqabanii, Yesusin ajjeesuudhaaf murtoo godhan.
Haa ta’u iyyuu malee Yihudoota warra aboo qaban keessa iyyuu baay’een itti amananiiru; garuu mana sagadaa isaanii keessa nu baasu jedhanii warra Fariisotaa waan sodaataniif, isatti amanuu isaani hin mul’ifne. Isaan Waaqayyo irraa ulfina argachuu caalaa nama irraa ulfina argcahuu jaallatan.
Ayyaana Faasikaa dura, Yesus biyya lafaa kana keessa gara abbaa dhaquudhaaf yeroon akka ga’e in beeke. Yeroo irbaataatti, Seexxanni akka Yihudaan ilmi Simoon, namni biyya Keriyot, Yesusin dabarsee kennuuf yaada isaa irra kaa’ate.
Yesus hafuura isaatti dhiphatee, “Dhuguma, dhuguman isinitti hima, tokko isin keessaa dabarsee na kennuuf jedha” jedhe. Yihudaan achumaan gad ba’e; yeroon isaa immoo halkan ture.
Yesus itti fufee bartoota isaatiin, “Garaan keessan hin raafamiin, Waaqayyotti amanaa, anattis amanaa! Mana abbaa koo keessa iddoon jireenyaa baay’eetu jira; utuu inni hin jiru ta’ee, isinitti nan himan ture; iddoo jiru sana isiniif qopheessuudhaaf nan adeema. Yommuun dhaqee iddoo sana isiniif qopheessus, iddoodhuma ani jiru isinis akka jiraattaniif deebi’ee dhufeetan gara ofii koottiitti isin fudhadha.
Yeroo gabaabduu booddee biyyi lafaa deebi’ee ana hin argu, isin garuu ani waanan jiraadhuuf, isinis immoo jiraachuuf waan jiraataniif na argitu. Gaafas ani abbaa koo keessa, isin immoo ana keessa, anis isin keessa akkan jiru beekuuf jirtu. Namni abboomii koo qabu, inni isa raawwatus, isa kan na jaallattu; nama na jaallatu immoo abbaan koo isa jaallachuuf jira, anis isa nan jaalladha, ofii koos isatti mul’suufan jira” jedhe.
“Abbaan akka na jaallate, anis akkasumas isin jaalladheera; jaalala kootti qabamaa jiraadha! Akkuma ani abboommii abbaa kootii hundumaa eegee, jaalala isaattis qabamee jiraadhu, isinis abboommii koo hundumaa yoo eegdan, jaalala kootti qabamtanii in jiraattu. Gammachuun koo isin keessatti akka argamuuf, gammachuun keessanis guutuu akka ta’uufan kana hundumaa isinitti dubbadhe.”
“Abboommiin koo isa kana; ani akkan isin jaalladhe, isinis wal jaalladhaa! Namni tokko firoota isaatiif jireenya isaa dabarsee kennuu irra kan caalu jaalala guddaa qabaachuu hin danda’u.”
Yesus itti dabalees, “Biyyi lafaa yoo isin jibbe, isin dura akka ana jibbe beekaa! Utuu hojii namni biraa tokko illee hin hojjetin kana hundumaa ani isaan gidduutti hin hojjenne ta’ee, cubbuu isaanitti hin ta’u ture; amma garuu hojii kana hundumaa utuma arganii, ana abbaa koos in jibban, kana gochuun isaanis, dubbiin seera isaanii keessatti, ‘Sababiidhuma malee na jibban’ jedhamee inni caafame akka raawwatamuuf.
Dhuguma, dhuguman isniin jedha; isin in boossu in wawwattus; biyyi lafaa garuu in gammada; isin in gadditu, gaddi keessan garuu gammachuutti in geddarama. Akkasumas isinis amma gadda qabdu; garuu ani deebi’ee isin nan arga, garaan keessanis in gammada, gammachuu keessanis eenyu illee isin dura hin fudhatuu…. Isin waan na jaallattaniif, abbaa biraa dhufuu koos waan amantaniif, abbaan ofii isaa isin in jaallata. Abbaa biraa ba’een gara biyya lafaa dhufe, deebi’e immoo biyya lafaa nan dhiisa gara abbaas nan dhaqa” jedhe.
Dubbii kana erga dubbatee booddee:
Yeusu gara waaqatti ol ilaale, “Yaa abbaa, yerichi ga’eera, ilma kee ulfina akka siif kennuuf, ilma kee gara ulfinaatti ol fudhadhu. Akkuma ati foon –qabeessa hundumaa irrati aboo isaaf kennite, inni immoo warra ati isaaf kennite hundumaaf jireenya bara baraa haa kennuuf. Waaqayyo isa tokkicha, isa dhugaa, Yesus Kiristoosin isa ati ergites beekuun isaani jireenya bar baraati.
Ani lafa irratti ulfina siif kenneera, hojii akka ani hojjedhuuf ati anaaf laattes raawwadheera. Ammas yaa abbaa, ulfina isa utuu biyyi lafaa hin uumamiin ani si biratti qaba tureen, ofii kee biratti ulfina anaaf kenni!
Isaan gammachuu koo guuutummaatti akka qabaataniif yeroo ani isaani wajjin ture waaan baay’e isaanitti dubbadheera. Ani dubbii kee isaaniif kenneera; akkuma ani kan biyya lafaa hin ta’in, isaanis kan biyya lafaa waan hin ta’iniif biyyi lafaa isaan jibbe.”
Isaan kana duwwaachaaf miti, warra dubbii isaani dhaga’anii anatti amananiifis immoo nan kadhadha malee.
Yaa Abbaa ko, qajeelaa! Biyyi lafaa kun si hin beeku, ani garuu si beeka, isaan kunis immoo ati akka na ergite beekaniiru. Maqaan kee isaan biratti akka beekamu godheera, jaalalli ati ittiin na jaallatte isaan keessa akka jiraatuuf, anis isaan keessa akkan jiraadhuuf, ammas akka beekamu nan godha” jedhe.
Yesus dubbii kana erga dubbatee bartoota isaa wajjin ka’ee iddoo dhaaba dacha Qedroon gama jiru tokko dhaqe; inni, bartoonni isaas dhaabaa sana keessa lixan. Yesus yeroo baay’ee bartoota isaa wajjin achitti wal arga waan tureef, Yihudaan inni dabarsee isa kennuuf ture iddoo sana in beeka. Yommus Yihudaan loltuu kutata tokko, warra eegduu mana qulqullummaa, luboota angafootaa fi Fariisota biraa ergamanis, of duukaa buusee dhufe; jarri guca, ibsaa, mi’a lolaas in baatu turan.
Yesus waan isatti dhufuuf jiru hundumaa beekee, ka’ee itti adeeme, “Eenyuun barbaaddu?” isaaniin jedhe.
Isaanimoo deebisanii, “Yesusin namicha biyya Naazireet” jedhan.
Kana irratti Yesus, “Innoo, ana jedhe. (Yihudaa inni dabarsee isa kennus isaanumaa wajjin in dhaabbata ture.) kutati warra loltuu, angafni kumaas, karaa warra Yihudootaa immoo eegdonni mana qulqullummaa Yesusin qabanii hidhan.
Philaaxos gaggeessan akkas jedhee gaafate, “Wanti isin namicha kana ittiin hadheessitan maali?”
“Utuu inni kun nama hamaa hojjetee ta’uu dhaabaate, nuyi sitti dabarsinee isa hin laannu ture” jedhan.
Philaaxos immoo “Isinumti isa fudhadhaa, dhaqaati akka seera keessaniitti isatti faradaa!” isaanin jedhe. Warri Yihudootaa garuu, “Nuyi nama tokko illee ajjeesuuf seerri nuuf hin kennu” jedhan.
“Warra Rooma qofaa dha namni tokko akka du’uuf kan eeyyaman”. (kanas du’a attamiitiin du’uuf akka jiru tuquudhaaf kan inni jedhe, akka raawwatamuuf dubbatan.)
Yommus Philaaxos Yesusin achii fuudhee reebsise. Warri loltuu gonfoo qoraattii hojjetanii, mataa isaa irra ka’aan; uffata dhiilgees itti uffisan. Gara isaatti deddeebi’aniis, “Attam ree, Yaa mootii Yihudoota!” jedhanii isa in kabalu turan.
Philaaxoos ammas gad ba’ee, “Daba tokko illee akkan isa irratti hin argine akka beektaniif, kunoo, gara keessanittan gad isa baasa” isaanin jedhe.
Yesus immoo gonfoo qoraatti kaa’aatee, uffata dhiilgees uffatee gad ba’e; yommus Philaaxos, “Namichi kunooti ilaalaa!” isaaniin jedhe. Luboonni warri angafoonni fi eegdonni yeroo isa argan, “Fannisi! Fannisi!” jedhanii iyyan.
Philaaxos immoo, “Isin ofii keessanii fuudhaatii isa fannisaa, ani daba tokko illee isa irratti hin argine” isaanin jedhe.
Warri Yihudootaa deebisanii. “Nuyi seera tokko qabna; inni immoo ilma Waaqayyoo of godheera, kanaaf akka seera keenyaa sanatti du’uutu isa irra jira” jedhan.
Philaaxos dubbii kana yommuu dhaga’e caalchisee in sodaate. Deebi’ees manichatti ol lixee, Yesusiin, “Ati eessaa dhufte?” jedhe.
Yesus garuu deebii hin deebifneef.
Philaaxos kana irratti, “Anatti hin himtuu? Gad si dhiisuudhaaf akka ani humna qabu, akkasumas si fannisuudhaaf akka ani humna qabu hin beektu moo?” jedheen.
Yesus garuu deebisee, “Utuu olii siif kennamuu dhaabatee, ati humna tokko illee ana irratti hin qabdu turte; kanaafis inni dabarsee sitti na kenne, cubbuu caalaa qaba” ittiin jedhe.
Kana irraa kan ka’es Philaaxos isa gad dhiisuuf in dhama’ee…Yommus angafoonni luboota iyyanii “Balleessi, balleessi, isa fannisi!” jedhan. Yommus akka inni fannifamuuf dabarsee isaanitti is kenne. Isaan akkasitti Yesusin fuudhani adeeman. Yesus fannoo isaa ofii baatee, gara iddoo “Lafee mataa” yookiis afaan Ibraayisxiitti “Golgootaa” jedhamutti ba’e. achitti isa fannisan.
Yesus amma wanti hunduu fiixaan ba’uu isaa beekee, dubbii macaafaa fiixaan baasuu dhaaf, “Nan dheebodhe” jedhe. Qodaan daadhiin waynii dhangaggaa’aan keessa guutee tokko achi in dhaabata ture; daadhi dhangaggaa’aa sanas, waan akka cumaa buqqee hadhaa’aa isa bishaan dhagnatti xuuxu tokkotti guutanii, hanxaxii hisophiitti kaa’anii afaan Yesusitti qaban. Yesus daadhii dhangaggaa’aa sana erga afaanin qabee booddee, “Fiixaan ba’eera” jedhe; mataa isaa jal’isee hafuura isaa kenne.
Guyyaan sun guyyaa itti qophaa’an; guyyaa sanbata isatti aanus guyyaa guddaa ture. Kanaaf dhagna warra fannifamanii, guyyaa Sanbataatti fannoo irra akka hin oolle gochuufdhaaf, lafeen miillan isaanii cabsamanii fannoo irraa akka gad buufamaniif, warri Yihudootaa Philaaxosin gaafatan.
Akkasitti warri loltuu dhufanii, miilla namicha isa duraa kan isa isaa wajjin fannifamees in cabsan. Gara Yesus dhufanii, kanaan dura du’uu isaa yommuu argan garuu miilla isaa hin cabsine. Haa ta’u iyyuu malee, warra loltuu keessaa inni tokko eeboodhaan cinaacha isaa warannaan, yommusuma dhiigni fi bishaan keessa lolaa’ee.
Philaaxos tole jennaan Yoseef dhaqee reeffa Yesus fudhate. Niqoodemos immoo inni gaafa jalqabaa halkaniin Yesus bira dhufe waliin makaa qumbii fi sibirii naxirii dhibba tokko kan ta’u fuudhee iddoo sana dhaqe. Yommus reeffa Yesus fuudhanii akka amala awwaala Yihudootaatti, urgooftuu sana wajjin wayyaa quncee talbaa irraa hojjetameen kafanan. Lafa inni itti fannifamee sana immoo iddoon dhaaba tokko ture; iddoo dhaaba sanaa keessa awwaalli haaraan, kanaan dura namni keessatti hin awwaalamne tokko ture. Guyyaa warri Yihudootaa itti qophaa’an ta’e, awwaalichi dhi’ootti waan argameef, Yesusin achi keessa kaa’an.
Guyyaa jalqabaa torbaniitti (gaafa Sanbata guddaa) utuu dukkanaa’uutti jiru obboroodhaan, Maariyaam isheen Maqdala gara awwaalichaa dhuftee, dhagichi awwaalicha ittiin cufanii turan, awwaalicha irraa akka fuudhame argite. Isheen fiigaa gara Simoon Phexrosii fi gara bartuu isa kaan, isa Yesus jaallatee dhuftee, “Goofticha awwaala keessa fudhataniiru, eessa akka isa kaa’anis hin beeku!” jettee isaanitti himte.
Yemmus Phexrosii fi bartuun inni kaan ba’aanii, gara awwaalichaa dhaqan. Isaan lamaan walii wajjin fiigan; bartuun inni kaan garuu Phexros dura darbee fiigee, dafee awwaalicha bira ga’e. iinnis gad jedhee kafanniachi akka jiru arge malee, keessa hin lixne.
Simoon Phexrosis immoo isa booddeedhaan dhufee, achumaan awwaalichatti ol lixee, kafanichi achi kaa’amee arge. Erbeen mataa Yesus irra ture garuu, kafanichaa wajjin hin kaa’amne, dachaafamee kophaatti iddoo tokko ture malee. Kana booddee bartuun inni kaan, inni Phexros dura awwaala bira ga’ee ture, keessa lixee, kana argee amanes. Macaafni, “Inni, warra du’an keessaa ka’uun in ta’aaf” in jedha, isaan garuu kana hamma ammaatti hin beekne. Kana booddee bartoonni deebi’anii manatti galan.
Maariyaam alaan awwaala bukkee dhaabbattee in boossi turte; isheen boo’aa gad jette awwaalicha keessa ilaalte. Ergamoonni Waaqayyo lama uffata adii uffatanii, iddoo Yesus kaa’amee ture, inni tokko mataa duraan, inni kaan immoo miilla jalaan utuu taa’anii argite.
Isaan yommus, “Dubartii nana, maalif boossa?” jedhanii ishee gaafatan.
Isheen immoo, “Gooftaa koo fudhataniiru; ani iddo isaan kaa’an hin beeku” jettee isaaniif deebifte.
Kana jechaa yommuu garagalte, Yesusin argite. Inni achi dhaabata ture; isheen garuu Yesus ta’uu isaa hin barree.
Yesus immoo, “Dubartii nana, maalif boossa? Eenyuun barbaadda?” jedhee ishee gaafate.
Isheen illee kun eegduu dha jettee, waan yaaddeef, “Gooftaa ko, ati asii fuutee iddoo tokkotti isa geessiteetta yoo ta’e, eessa akka isa keesse anatti himi, ani dhaqee isa nan fida” ittiin jette.
Yommus Yesus “Maariyaam” ishee dhaan jedhe.
Yemmus isheen gara isaatti garagaltee “Rabbuunii!” ittiin jette. (kana jechuunis “Barsiisa” jechuu dha.)
Yommus immoo, “Ana hin qabin! Ani amma iyyuu gara abbaatti ol hin baanee; gara obboloota koo dhaqii, ‘Ani gara abbaa kootii fi abbaa keessaniitti, gara Waaqayyoo kootii fi Waaqayyoo keessaniitti ol nan ba’a’ jedhii isaanitti anaaf himi!” jedhee ishee abboome.
Ergasii Maariyam isheen Magdalaa dhuftee, “Ani goofticha argeera. Inni dubbii kana anatti dubbateera” jettee bartootatti in himte.
Guyyaa jalqaba torbaniitti (gaafa Sanbata guddaa) sana galgala, bartoonni Yihudoota waan sodaataniif, mana cufatanii taa’an; yommus Yesus dhufee isaan gidduu dhaabbatee, “Nagaan isiniif haa ta’u isaanin jedhe.
Kana erga dubbatee booddee harka isaa lamaanii fi cinaacha isaa isaanitti argisiise; bartoonnis goofticha arganii gammadan. Yesus ammas itti deebi’ee, “Nagaan isiniif haa ta’u” isaanin jedhe. Itti fufees, “Abbaan akkuma ana erge, ani immoo isin nan erga” jedhee isaanitti dubbate. Kana jechuun hafuura isaanitti baafatee, “Hafuura qulqulluu fudhadhaa!..jedhe.
Bartooota isa kudha laman keessa Toomaas inni “Diidimos” jedhame tokko, Yommuu Yesus dhufe achi hin turre. Bartoonni warri kaanis, “Goofticha argineerra” jedhanii itti himan.
Inni garuu, “Iddoo sibilichi ure, harka isaa lamaanitti yoon arge malee, quba koos iddoo sibilichi ure irra yoon kaa’e malee hin amanu” jedheen.
Guyyaa saddeet booddees bartoonni isaa ammas walitti qabamanii mana keessa turan, Toomaasis isaanii wajjin ture. Isaanii mana cufatanii utuu ta’aanii, Yesus dhufee isaan gidduu dhaabatee, “Nagaan isiniif haa ta’u!” isaanin jedhe.
Kana booddee Toomaasiin, “Quba kee fidii as irra kaa’i, harka koo lamaan ilaali, harka kee fidiitii madaa cinaacha koo keessa kaa’i; kan hin amanne hin ta’in, kan amante ta’i malee!” jedhe.
Toomaasis, “Gooftaa koo, Waaqayyo koo!” jedhee deebiseef.
Yesus immoo, “Yaa Toomaas, waan ana argiteef amantee? Utuu anan hin argin kan amanan, attam haa gammadan!” ittiin jedhe.
Macaafa Qulqulluu Afaan Oromoo isa haara irraa.


c: text/html

text:
OMN:Oduu Caamsaa 04,2016 Hogganoonni Jaarmiyaalee siyaasa Oromoo dhiheenna kana wal hubannaa irra gahan, bu’uurri tokkummaa hatattamatti hujii irra ooluu akka qabu, murannoo qaban mirkaneessan.
Ummanni Oromootis waan barbaachisu hundaan qabsoo cinaa akka dhaabatan gaafatanii jiru.
Jaarmiyaaleen siyaasaa Oromoo arfan dhiheenna kana wal hubannoo cimaa irra gahuu isaanii, qabsoo Oromootiif boqonna haaraa ta’ee asi bahee jira.
Dheebuun ummata Oromoo baroota dheeraaf ture, inni duraa mirga abbaa biyyummaa fi, tokkummaa jaarmiyaalee siyaasaa ta’uunis himamaa jira.
Jaarmiyaaleen siyaasaa Oromoo dhiheenna wal hubannoo jabaa irra gahan kun, Adda Bilisummaa Oromoo, Kallacha Walabummaa Oromiyaa, Adda Dimokiraatummaa Oromoo, fi Adda Bilisummaa Oromoo-Tokkoomee ta’uun ni yaadatama.
Dhaabbileen siyaasaa Oromoo, gaaffii ummanni gaafataa ture deebii itti kennuun tibba kana wal galanii jiru.
Wal hubannoon kun, rincicummaa keessaa bahuun, gara tokkummaa dhugaattii jijjiramuu akka qabu, hogganoonni jaarmiyaalee siyaasaa kun murannoo qaban mirkaneessanii jiru.
Hogganoonni kana dubbatan, Dura taa’aa ADO obbo Leencaa Lataa, Dura taa’aa ABO obbo Daawud Ibsaa fi Dura taa’aa ABO-Tokkoomee obbo Abbaa Nagayaa Jaarraa ti.
Akka isaan jedhanitti, tokkummaan kun hatattamatti milkaayuu akka qabu ibsanii, kanaaf ammoo murannoo jabaadhaan irratti hojjannas jedhan.
Dura taa’aa Kallacha Walabummaa Oromiyaa General Kamaal Galchuu dubbisuuf yaalii taasifneen isaan argamuu akka hin dandeenne bakka bu’oonni jaarmayichaa nuuf himanii jiru.
Dura taa’aan Adda Dimokiraatummaa Oromoo obbo Leencoo Lataa akka himanitti, wal hubannoo amma taasifamee jiru irraa, gammachuu ol’aanaa qabaachuu ibsanii, walii galteen kun fiixa bahuu akka qabu waan dandeenyu hundaan hujitti jijjirra jedhan.
Dura taa’aan ABO obbo Daawud Ibsaa gama isaaniitiin, wal hubannoo kana irra gahuun keenya wanta nama gammachiisuudha jedhan.
Akkasumas gara fuula duraatti, hawwiin keenya galma gahuu akka qabuuf, dirqama nutti kenname ni baanas jedhan.
Dura taa’aan ABO-Tokkoomee obbo Abbaa Nagayaa Jaarraa akka jedhanitti ammoo, jaarmiyaaleen siyaasaa Oromoo amma walitti dhufuun wal hubannoo tokko irra gahan kun, kanaan duras dhaabaa fi hooggansa tokko jala turre jedhan.
Garuu adeemsa kaayyoo irratti ilaalcha adda addaa qabaachaa turrus amma ammoo sadarkaa kanarra gahuun keenya gulantaa qabsoo Oromootiif haala mijjeessaa jira.
Kun akka milkaayuuf nuti gama keenyaan murannoo jabaa qabna jechuun gadi jabeessanii dubbatanii jiru.
Akka obbo Daawud dubbatanitti ammoo, nuti kan dursinu dantaa keenya osoo hin taane dantaa sabaati jedhan.
Walii galteen kun akka dhugatti jijjiramuuf ummanni Oromoo waan barbaachisu hundaan nu cinaa dhaabbachuu qaba jechuun akkasitti dubbatan.
Wal hubannaa fi tokkummaan jarmiyaalee siyaasa Oromoo milkaayuu kan danda’u, gochaan malee jechaanii miti kan jedhan obboo Abbaa Nagayaa Jaarraa, tokkummaa kana akka gaaddidduutti ufu dura qabuu dhiifnee dhugaadhaan waliif galuudha jedhan.
Obbo Leencoo Lataa gama isaaniitiin, seenaan qabsoo Oromoo wayta ammaa kana gulantaa haaraa keessa seenee jira.
Imalli qabsoo Oromoo wayta ammaa kana boqonna haaraa irra gahuu himanii, hawaasni Oromoo biyyoota ambaa keessa jiraatan, tokkummaadhaan rakkoo ummata keenyaa ibsuu akka qaban dhaamsa dabarfatanii jiru.
Wali galteen jaarmiyaalee siyaasaa Oromoo erga bara 2000 keessa Tokkummaan Humnoota Bilisummaa Oromoo ykn ULFOn Agoobara uumee asi inni kun boqonna haaraa ta’ee muldhatee jira.
Jaarmiyaaleen kun, guyyoota muraasa dhufu keessatti, koree qindeessituu lama lama ufi keessaa ramaduun, Tokkummaa walii galaa irratti murtii kan dabarsan ta’uulleen beekkamee jira.
Imalli qabsoo haaromsuu wal hubannaa taasifame kanaan booda hujii irra ni oola kan jedhan hogganoonni kun, ummanni Oromoo gama kamiinuu akka tokkummaan dhugaa hujii irra oolu dhiibbaa barbaachisu geggessuu qabu jedhan.
Akka hogganoonni kun jedhanitti, bu’uurri tokkummaa isaanii hatattamatti hujii irra ooluu akka qabu, murannoo qaban mirkaneessanii, Ummanni Oromootis waan barbaachisu hundaan qabsoo cinaa akka dhaabatan gaafatanii jiru.
Gabaasaan Usmaan Ukkumee ti.

robotstxt: allowed

filter: keep


text:
Abdii Boruutiin
Gaafii akka mata dureetti dhiyaate kanaaf otuu deebii hin barbaadin dura gaafii biraa kaasuu fi walbira qabaniis ilaaluun barbaachisaa dha. Innii kunis, qabsoon hidhannoo maaliif barbaachisa ykn maaliif barbaachise? kan jedhu dha. Gaafii isa lammataa kanaaf deebii kennuudhaaf qabsoo bilisummaa Oromoo akka fakkeenyaatti fudhadhee waan tokko tokko ibsuun yaala. Oromoon ykn uummatni Oromoo kan qabsoo hidhannoo filateef jaalatee otuu hin taane sababaalee adda addaatiin dirqamee ti. Isaan kana keessaa kan ijoo ta’an tokko tokko kaasuun yaala.
- Tokkoffaa, durumarraa kaasee humnaan ykn qawweedhaan injifatamee; gabroonfattoota Habashaatiin biyyi fi bilisummaan isaa waan irraa fudhatameefi.
- Lammaffaa, erga gabrummaa jalatti kufee jalqabee hanga har’aatti biyya abbaa isaa keessatti hidhamaa, ajjeefamaa, qabeenyi isaa saamamaa; diinni garuu Oromiyaa keessatti sooramaa; uummatni keenya ammoo beela fi gadadoodhaaf saaxilamaa; jireenya namaa gadii jiraachaa waan jiruuf, isa kana keessaa bawuuf jecha qabsoo hidhannoo gaggeessuuf dirqama.
- Sadaffaa, akkuma seenaan impaayarittii agarsiisutti, mootummoonni Habashaa kan dhufaa dabran hunduu karaa nagaatiin jijjiirama fidanii hin beekan. Aadaa karaa nagaatiin aangoo walitti dabarsuutuu hin qaban hin beekanis. Aadaa akkanaa kana keessatti ammoo karaa nagaatiin bilisummaa argachuun sirumaa waan hin danda’amneef, qawwee kaasuu ala filannoon biraa hin jiraatu.
Egaa, barbaachisummaa qabsoo hidhannoo gabaabumatti ergan ibsuu yaale booda, gara mata duree barreeffama kanaatti deebi’uudhaaf, akkan barreeffama kana dhiyeessu kan na taasise marii Oromo TV irratti Obboo Baqqalaa Garbaa waliin godhame dha. http://www.ayyaantuu.net/oromo-tv-marii-baqqalaa-garbaa-waliin/
Gara qabiyyee marii sanaatti otuu hin seenin dura garuu Obboo Baqqalaa ilaalchisee waan tokko tokko jechuun barbaada. Obboo Baqqalaan dhimma saba keenyaatiif jedhee wareegama kaffaluun isaa dhugumatti kan goota Oromoo isa jechisiisuu dha. Dirqama Oromummaa isarraa eegamu waan baheef, akkuma gootota lubbuudhaan wareegamanii innis galmee seenaa Oromoo keessatti bakkee guddoo qaba. Karaa itti amanuun qabsoo kana keessatti gahee isaa taphachuu fi qooda isaa gumaachuunis uummata Oromoo biratti kabaja guddaa isaaf kenna jedheen amana. Haa ta’u malee, marii sana keessatti deebii inni gaafiilee tokko tokkoof keessumaayuu waaye qabsoo karaa nagaa irratti kennuu yaale na hin quubsine.
Kaayyoon barreeffama kiyyaa Obboo Baqqalaa qeequuf otuu hin taane, yaada inni ibsuu yaale irratti yaadan qabu ibsuufi. Dhugaa dha, akka waliigalaatti yoo ilaalame, qabsoon karaa nagaa kan filatamu wareegama lubbuu hir’isuufi. Qabsoon hidhannoo caalaatti wareegama guddaa waan gaafatuuf jecha namootni karaa nagaatiin qabsaayuu filatu jechuu dha. Akka yaadaatti, kun otuu danda’amee filannoo gaarii akka ta’e waan nama mamsiisuu miti. Haa ta’u malee, akkuman armaan olitti tuttuquu yaale, impaayara Itoophiyaa sana keessatti karaa nagaatiin qabsoon godhamee jijjiiramni tokko ni argama jechuun anaaf abjuu dha.
Dubbiin tun akka makmaaksi Oromoo “Harka ormaatiin ibidda qabuun nama hin dhibu” jedhamu hin ta’inii, garuu humna ofii jabeessanii qabsoo hidhannoo cimsanii diina injifachuun yoo hin danda’amne, karaa nagaatiin bilisummaa fi abbaabiyummaa deebisanii argachuun waan danda’amu natti hin fakkaatu. Mee asirratti gaafiilee tokko tokko haa kaasnu: Qabsoo karaa nagaa gaggeessuu wayya jechaa; kana keessatti garuu hidhamuun, dararamuun, ajjeefamuun, bakka buuteen namaa dhabamuun erga hin oollee, wannumti karaa nagaa ti nama jechisiisuu maali? Erga nagaan hin jirree; erga duutis hin oollee, karaa nagaa ti jechuunuu hiikni isaa maali? Karaa biraatiin ammoo, diinnuu (Wayyaanotni) akka keenya lolaatii bilisummaa argadhaa nuun jechaa otuu jiranuu; karaa nagaatiin jijjiirama tokko isaanirraa eeguun akkamiti yaadama? Kan qawweedhaan aangootti dhufe, qawweedhaan malee san gadi lakkisuu akka hin dandeenye seenaa impaayarittii irraa hubachuun nama rakkisaa?…
Deebii Obboo Baqqalaa keessaa wanti naaf hin galle tokko, uummatni Oromoo uummata nagaa qabu fi nagaa barbaadu; uummata sirna gadaatiin walbulchaa ture; kan diimookraasiitti amanu akka ta’e kun dhugaa lafarra jiruu dha. Haa t’au malee, aadaa bareedaan uummata keenyaa kun mirga abbaabiyummaa keenyaaf akka hin lolle ni dhoowwa (dhorka) jedhee hin yaadu. Akka seenaan saba keenya agarsiisutti, aadaa bareedaa qabaachaas; sirna Gadaatiin bulaa fi walbulchaas garuu diina alaa irraa of ittisuuf uummatni keenya qawwees ta’ee meeshaa biraa otuu hin kaasin waan hafe natti hin fakkaatu. Amma ammoo erga diinni humnaan isa injifatee, biyya isaa qabate boodas qabsoo hidhannoo caalaatti akka gaggeessu isa taasisa malee, loluu dhiisnee akka gabroonfataan nutti taphatu aadaan keenya waan hayyamuu miti. Filannoon bira hanga hin jirretti; qawwee kaasuun dirqama hanga ta’etti, aadaa fi amantaadhaan wal qabsiisanii qabsoo hidhannoo lagachuun sirrii miti jedheen amana.
Marii sana keessatti, wantin hubadhe kan biraa tokko ammoo, gaafiilee Obboo Baqqalaaf dhiyaatan sanatti deebii dabalataa kennuuf yaalii Obboo Nageessaa Oddoo Duubee kennes na hin quubsine. Obboo Nageessaan haala bara 1991 ture fi kan har’aa walbira qabee ibsuu yaalee ture. Akka hubannoo kiyaatitti, jijjiiramni yeroo sana (bara 1991) argame sun waan karaa qabsoo nagaatiin argame fakkeesse. Kuni garuu dhugaa miti jedheen yaada. Kan jijjiirama yeroo sanaa fide qabsoo hidhannoo cimaa sana dura ture malee dhugumatti karaa nagaatiin qabsaayamee miti. Mootummaan Mangistuu qabsoo karaa nagaatii kufe jechuu dhaa??? Dhugaa dha, dammaqinsi uummata Oromoo yoo ilaalame jijjiirama ABOn bara 1991 fide sana irraa bu’aa guddaatu argame. Haa ta’u malee, ABOn qabsoo karaa lamaa gaggeessaa achi gahe. Karaan tokko qabsoo hidhannoo cimsaa yoo ta’u; karaan biraa ammoo uummata dammaqsuu dha. Har’a garuu dammaqinsi uummata keenyaa yoomiyyuu caalaa sadarkaa guddaarra haa jiraatu malee, hanga qabsoon hidhannoo cimaan hin jirretti dammaqinsi uummataa kophaan jijjiirama ni fida jechuun nama rakkisa.
Amanamus amanamuu baatus, akka ilaalcha kiyyaatitti, dammaqinsa sadarkaa olaanaa uummata keenyaa kana keessatti; yeroo sabboonummaan Oromoo yoomiyyuu caalaa lalisaa jiru kanatti, otuu qabsoon hidhannoo cimee irra caalaatti qabsoo kana galii hawwametti geessuu danda’a malee, karaa nagaatiin qofaa hojjetamee jijjiirama tokko argachuun rakkisaa ta’a. Rakkisaa qofaa otuu hin taane waanuma hin danda’amne jedheen yaada. Wanti godhamuu qabu dubbii ijoon hunduu karaa danda’aniin qabsoo kanatti hirmaachuu dha malee, qabsoo karaa hidhannoo lagachuun; karaan kun akka waan hin danda’amneetti ilaaluun haala ammaa wajiin waan deemu natti hin fakkaatu. Karaan qabsoo hidhannoo yoo cime qabsoo karaa nagaatiifillee tumsa akka ta’u dagachuu hin qabnu. Mee ammas asirratti gaafii tokko haa kaasnu: bara 1991 otuu ABOn qabsoo hidhannootiin cimuu baatee, jijjiiramni biyyatti sana keessatti dhufuu ni danda’a turee? Kan Oromiyaa kaartaa irratti akka mul’atu taasise qabsoo hidhannoo gaggeeffamaa ture malee, karaa nagaatii kun hundumtuu hin argamnee bar!!!
Dhumarratti, qabsoon bilisummaa fi abbaabiyummaa Oromoo karaa danda’amu hundaan gaggeeffamuu qaba malee, karaan kun gaarii dha karaan sun gaarii mtti wanti nama jechisiisu hin jiru. Haa ta’u malee, ammas akka ilaalcha fi yaada kiyyaatitti, qabsoo karaa nagaatiin impaayara sana keessatti jijjiirama fiduun ni danda’ama kan jedhu ana baay’ee na shakkisiisa. Haa xinnaatu haa baay’atu Oromoon humna ofii cimsee, qabsoo hidhannoo jabeessuu baannan bilisummaan achi nurraa fagaachaa akka deemtu shakkiin hin jiru. Hammuma bilisummaan achi fagaachaa deemtu ammoo, diinni tooftaa fi tarsiimoo adda addaatti fayyadamee biyya teenya kan boruuf abdannu sanaayyuu, Oromiyaa teenya, balleessuuf deemaa akka jiru Oromoon hunduu hubachuu qabu. Hunda caalaa kan nurraa eegamau qabeenya, dandeettii, beekumsa fi humna keenya qofaa abdannee; ofitti amanuu keenya cimsinee qabsoo kana shafisiisuu ala furmaatni biraa hin jiru. Yoo kutannoo fi ofitiamanummaan jiraate, nutis waan barbaadnu sana wanti hin arganneef sababni ni jira jedhee hin yaadu.
Galatoomaa!
Abdii Boruu: aboruu@gmail.com


text:
Kutaa Niiw Yoork keessatti hojjattoota tajaajiila eegumsa fayyaa kanneen hospitaalootaa fi waaltaalee maanguddoota keessatti kunuunsan hundumaa keessa hojjatan, talaalii dhukkuba KOOVIID-19ittisu kennuuf guyyaan dhumaa qabamee Wiixata har’a xumuree jira.
Hojjattonni tajaajiila eegumsa fayyaa kanneen mana keessatti dhukkubsataa kunuunsanis ta’e waaltaa namoota abdiin jiraachuu isaanii sodaachisaa ta’ee itti kunuunsan fi kanneen biroo keessa hojjatan akkasumas kanneen idoo biraa hojjatanis hanga Onkolooleessa 7tti akka talaalaman irraa eegama jedhamee jira.
Bulchituun Niiw Yoork Kaatii Hokuu akka jedhanti, hojjattoota tajaajiila eegumsa fayyaa dirqama kan ta’e talaalii KOOVIID fudhachuu diduunkan ka’e , hanqiina hojjattootaa mudachuu maluuf waardiyyonni handaara galaanaa Yunaaytid Isteetes kanneen shaakala ooguuma eegumsa fayyaa qaban hojitti bobba’uuf qophaa’aa jechuun gaafatan.
Hojjattonni sababaa raga Doktoorii kennee kan talaalii kana fudhachuu hin qaban jedheen ala warri talaalamuu diidan hojii akka dhaaban akkasumas gargaarsa mootummaan warra hojii hin qabneef kennuu argachuuf ulaagaa hin guutan jedha waajirri bulchiinsaa kan Niiw Yoork.
Waardiyyoota handaara galaana biyyatti kanneen tajaajiila eegumsa fayyaaf oogumaa fi shaakala qaban hojjachiisuun alattis, mootummaan Fedeeraalaa garee yeroo hatattamaaf hojitti bobba’uu kan wal’ansa fayyaa kennu caasaa fayyaa fi wal’ansaa akka gargaaruun akka hojjatan taasiifna jedhee jira.


text:
Maaltu dhibee kanaaf nama saaxila?
1. Saalan dubara ta’uu,
2. Furdina garmalee,
3. Ulfaa’uu,
4. Umuriin dabaalaa deemuu,
5. Yeroo dheeraaf dhaabbachaa turuu. Kunis, yeroo baay’ee namoota hojiidhaaf jecha dhaabachaa turan fakkeenyaaf barsiistonni,waardiyyaan, ogeessonni fayyaa fi kkf dhibee kanaaf nii saaxilamu.
Qaama keenya keessaa eessa eessatti mul’achuu danda’a?
Dhiita’iinsi hidda dhiigaa kan dhiiga gara onneetti deebisan kun bakki inni itti mul’achuu danda’u:-
1. Luka irratti,
2. Ujummoo nyaata afaan irraa gara garaachaatti dabarsu kan “Esoofagasii” jedhamu irratti,
3. Gadameessa irratti,
4. Qaama saalaa dubaraa irratti,
5. Hooffaa ykn kan ‘pelvisii’ jedhamuun beekamu, qaama keenya kan garaadhaa gadii fi sarbaa dhaa olii keessatti,
6. Lafa bobbaatiin hanga ba’uttii keessatti kuufamee taa’u kan ‘rektamii’ jedhamu irratti illee nii mul’ata.
Mallattooleen isaa maali?
1. Dhukkubbii luka keessaa dhahatu (Aching leg pain)
2. Ulfaatina luka irrattii erga sochii ga’umsa qaamaa hojjetanii xumuranii booda namatti dhaga’amu.
3. Dhiita’uu luka gara gadii (ankle swelling)
4. Cululuquu fi jijjiirama gogaa naannoo dhiita’aa hidda dhiigaa biratti argaman.
5. Madaa’uu luka irrattii.
6. Kantaruu dhiigaa fi kkf illee dhufuu nii danda’u.
Akkamittiin yaalama?
1. Hidhaa luka irratti godhamu kan deddeebii ykn marsaa dhiigaa fooyyessu (compression stockings)
2. Baqaqsanii yaaluu
3. Hidhuu (ligation and stripping)
Akkamittiin of irraa ittisna?
Haalotni armaan gadiitti barreeffamanii jiranis, dhiita’uu hidda dhiigaa kana mallattoo isaa fooyyessuutti dabalatee, dhibeedhuma kana iyyuu nurraa ittisuun nu fayyadu.
1. Sochii ga’umsa qaamaa hojjechuu (fkn sussukuu).
2. Furdinaa qaamaa hir’isuun.
3. Yeroo dheeraaf bakka tokko dhaabbachuu irraa of qusachuu.
4. Luka waliin maranii ykn wal-irra kaa’anii yeroo dheeraadhaaf taa’uu amaleeffachuu dhiisuun.
5. Gaafa rafan luka ofii jala carqii xiqqoo kaa’uun olkaasanii akka dhiigni gara onneetti deebi’uuf gargaaru (Inni kun keessumaa namoota dhibeen kun irratti mul’ateef nii gorfama.)


text:
Bitootessa 1/2014 (TOI) – Paartiin Badhaadhinaa yaa’isaan guyyaa boruu gaggeessuun nageenyaa fi qaala’insa jireenyaarratti kallattii furmaata ni kaa’a jennee eegna jechuun Jiraattoota magaalaa Finfinnee himaniiru.
Paartiin badhaadhinaa yaa’ii waliigalaa guyyaa boruurra kasee guyyoota 3’f Finfinneetti kan gaggeessuu ta’uusaan yaa’ichaan dhimmoota waqtaawaa fi biyyoolessaarratti kallattii furmaata ni ka’aan eegama.
Daballii gatii, rakkoo nageenyaa fi tasgabbiin dhibuu addunyaarratti muuldhata jiru hordofee daballii gatii boba’aa fi gatiin zayita nyaata dabaluun rakkoo dacha qaqqabsiisaa jiraachuu jiraattoonni kunneen himaniiru.
Rakkoon bulchiinsa gaarii, dhimmi nageenyaa, hannii fi alseerrummaan heddummaachuun hawaasa rakkoof saaxilaa jiraachuus kaasaniiru.
Paartichi rakkoo hawaasa kanaaf kallattii furmaataa ni ka’aa jennee eegna jechuun jedhaniiru.


text:
Finfinnee, Caamsaa 3/2014 (TOI) – Dhaabbileen Mootummaa 3 galteewwan ijaarsaa alaa galu oomisha biyya keessaan bakka buusuuf waliigatee mallatteessan
Dhaabbileen kunneenis Ministeera Magaalaa fi Bu’uuraalee Misoomaa, Komishinii Invastimantii fi Ministeera Albuudaa sanada waliigaltee kana mallatteessuu ibsameera.
Waliigaltichas Ministira Magaalaa fi Bu’uuraalee misoomaa Aadde Caaltuu Saanii, Ministira Albuudaa Injiinar Taakkalaa Uumaa fi Komishinara Komishinii Invastimantii Aadde Lalisee Nameen mallatteessaniiru jedhame.
Kaayyoon waliigaltichaas galteewwan ijaarsaa alaa galuu kan biyya keessaan bakka buusuuf waloon hojjechuuf ta’uu ibsameera.


text:
Oduu himaan duula waraana Itoophiyaa B/j Tesfaayee Ayyaalewu akka jedhetti jara kana fixanii miilota isaanii hedduullee booji’an.
Siyyuma Mesfiin nama bara hedduu ministera haajaa alaa Itoophiyaa fi ambaasaaddera tahee hojjachaa bahe. Eegee ammoo nama akka waraanii Itoophiyaa Itoophiyaa gama Kaabaa jiru hin chochoone tolchee lola itti bansiisee ficcisiise jedhanii himatan.
Obboo Asmellaash W/Sillaase fi Koloneel Kiroos Hagos faatillee warra waardiyaa fi eegumsa isaanii waliin fixan akka ibsa mootummaatti.
Tana maleellee bulchoota waraanaatii hedduutti qabame akka gabaasa waraana Itoophiyaatti.


text:
Godina Wallagga Bahaa aanaa Haroo Limmu ka daangaa Beenishaangul Gumuz irra jiru keessatti hidhattoonni naannichaa namoota jaha ajjeesuu isaanii dubbatu – jiraattonnii fi qaamni mootummaa.
Gama biraatiin, achuma Godinaa Wallagga Bahaa, aangaa Guutoo Giddaa keessatti hidhattoonni Benishaangul Gumuz qubatoota Harargee irraa dhufanii achi jiraatan irratti haleellaa raaw’ataniin namni tokko du'ee sadii madaa’uu tu dubbatama. Qaamoleen mootumaa fi ogeessonni Fayyas ibsa kennanii jiru.
Muktaar Jamaal tu gabaase.


text:
Tafsiira Suuratu Yuusuf-Kutaa 17
Obboleeyyan Yuusuf Dhufuu
Bara dheeraa dura obboleeyyan Yuusufin eelatti darbuun abbaa isaa irraa fageessan kunoo rakkoon isaan dirqisiisuun gara Yuusufi dhufan. Kunoo Yuusuf osoo barbaade carraa isaan irraa gadoo baafachu argatee jira. Garuu inni muhsiiniin (warra tola oolanii fi hojii bareechisan) keessaa tokko waan ta’eef gadoo baafachuuf hin carraaqne. Kana irra, nama hunda caalaa isaan keessumeesse. Kuni gaarummaa akkami! Nama qileetti si darbe baroota dheeraa booda yommuu sitti dhufu maaltu sitti dhagahamaa? AllahuAkbar! Rabbiin amala Yuusufin badhaase kana nullee haa badhaasu. Aamiin Allaahummaa aamiin. Mee gara seenaa ajaa’iba kanatti haa dabarru:
“Obboleeyyan Yuusuf dhufanii isatti seenan. Isaan kan isa hin beekne ta’anii osoo jiranu inni isaan beeke.” Suuratu Yuusuf 12:58
Yuusuf erga aangoo qabatee booda, sirna bulchiinsaa jabaa ijaare. Waggaa torbaa lafti oomisha itti kennitu keessatti namoonni jabaatanii akka hojjatanii fi oomisha argame akka kuusan taasise. Waggaa torba itti oomishan erga darbee booda waggoonni torba hoonge ni dhufan. Waggoota kana keessatti hoongen biyya Ijipt irra darbee biyyoota ollaa kan akka Filisxeem ni dhaqqabe. Kanaafi, obboleeyyan Yuusuf midhaan nyaata bitachuuf Filisxeem irraa ka’uun gara Ijipt dhufan.
“…isatti seenan…” Yuusuf ministeera diinadge waan ta’eef namoonni hundi qajeelon isa waliin hin daldaalan, garuu obboleeyyan isaa biyya alaa irraa waan dhufaniif aangoo ol’aanaa irraa mirkaneefannaa argachuun isaan irraa eeggama. Akkasumas, maatiin isaanii baay’ee waan ta’aniif nyaata baay’ee isaan barbaachisa. Kanaafu, Ijiptiin erga gahanii, bakka Yuusuf jiruutti qajeeluun isatti seenan.
“Isaan kan isa hin beekne ta’anii osoo jiranu inni isaan beeke.” Kana jechuun yommuu isaan isatti seenan, Yuusuf yoosu isaan beeke. Garuu isaan isa hin beekne. Isaan obboleeyyan isaa gurguddoo ta’anii osoo jiranu akkamitti inni isaan hin beeknee? Uffannaan isaanii uffanna ummata isaatiin walfakkaata. Lugaa isaa dubbatu. Garuu obboleeyyan isaa kunniin kuni Yuusufin akka ta’e quba hin qaban. Yeroon dhumaa isaan isa argan mucaa waggaa torbaa ta’ee osoo jiruuti. Amma kunoo namticha guutuu ta’e. Obboleessi xiqqaan isaan eelatti darban suni lubbuun jiraachu qofaa miti Ijipt keessatti nama aangoo ol’aanaa qabu ta’a jedhanii akkamitti yaaduu danda’uu?
Akka hayyoonni jedhanitti, yommuu Yuusuf isaan beeku, gaafi isaan gaafachuu jalqabe, “Isin eenyu? Maaliif gara biyya keenyaa dhuftanii?” Isaanis akkana jechuun isatti himan, “Nuti garee namootaa Filisxeem keessa jiraatudha. Hundi keenyaa obboleeyyani, abbaa umriin isaa sadarkaa jaarsummaa irra gahe qabna.” Innis ni jedhe, “Isiniin ala ijoollee biraa qabaa?” Isaaniis “Eeyyen nuti ijoollee kudha lama. Mucaan xiqqaan deeme bade. Mucaan kuni nu caalaa abbaa keenya biratti jaallatamaa ture. Obboleessi isaa kan garaan tokko ta’an nu duubatti hafe. Abbaan keenya nurraa ni hanbise (Nu waliin dhufuu irraa ni dhoowwe).” Hanga waa’ee maatii yeroo dheeraaf addaan bahanii ilaalchisee oduu gahaa argatutti Yuusuf gaafi gaafachuu itti fufe.
“Yommuu meeshaa isaanii isaaniif qopheesse, ni jedhe, ‘Obboleessa keessan abbaa keessan irraa natti fidaa. Sila ani safara akka guutee fi [namoota hunda] caalaa kan nama keessumeessu ta’uu hin argitanii? Yoo isa hin fidin, safarrin na bira isiniif hin jiru, nattis hin dhiyaattan.’” Suuratu Yuusuf 12:59-60
Yuusuf obboleeyyan isaa kanniin haala gaariin ni keessumeesse. Yommuu yeroon isaan gara biyya ofiitti deebi’an gahu, midhaan ni safareef, meeshaa isaanii ni qopheesseef. Ergasii akkana isaaniin jedhe, “Wanti isin jettan dhugaa ta’uu isaa akka beekuuf obboleessan keessan san abbaa keessan irraa naaf fidaa.”
Obboleessi isaanii inni baanu (jedhu) kuni Binaayimin. Binaayimin obboleessuma Yuusufi. Haadha takkatu isaan lamaan daye. Yeroo itti aanutti obboleessa kana akka fidan akkana jechuun isaan kajeelchise: “Sila hin argitanii, osoo homaa hin hir’isin midhaan guutee isiniif safare, haala hundarra gaarii ta’een isin keessumeesse.”
Kajeelchisuun qofti bu’aa buusu waan hin dandeenyeef akkana jechuun isaan sodaachisee: “Yoo isa hin fidin, safarrin na bira isiniif hin jiru, nattis hin dhiyaattan.” Kana jechuun yoo isin obboleessa abbaa keessan biratti hafe san hin fidin, na biraa midhaan isiniif safaramu hin argattan, gara kiyyattis hin kalooftan.
Isaanis ni jedhan, “Isa ilaalchisee abbaa isaa ni sossobna. Dhugumatti nuti raawwattoota.” Suuratu Yuusuf 12:61
Kana jechuun obboleeyyanis ni jedhan: “Akka nu waliin isa erguuf abbaa isaa amansiisuuf ni carraaqna. Dhugumatti nuti kana ni hojjanna.”
[Yuusuf] Tajaajiltoota isaatiin ni jedhe, “Mi’a daldalaa isaanii fe’aa isaanii keessa godhaaf, tarii yommuu gara maatii isaanii deebi’an isa ni beeku, tarii lamu ni deebi’u.” Suuratu Yuusuf 12:62
Yeroo sanitti daldalli mi’a (meeshaa) wal jijjiruun adeemsifama. Fakkeenyaaf, warqii ykn meeta midhaaniin ykn nyaataan jijjiruu. Obboleeyyan Yuusuf wanta midhaaniin ittiin jijjiran fidanii dhufan. Yuusuf mi’a daldalaa isaan fidan midhaan waliin akka fe’an dargaggoota isa tajaajilanitti hime. Kaayyoon mi’a daldalaa deebisuu duuba jiru, “tarii yommuu gara maatii isaanii deebi’an isa (mi’a daldalaa) ni beeku, tarii lamu ni deebi’u.”[1]
Namni tokko, “Sababa maaliitiif Yuusuf mi’a daldalaa obboleeyyan isaa fe’aa isaanii keessa akka kaa’an tajaajiltoota isaa ajajee?” yoo jedhe, kuni karaa adda addaatiin ibsamuu danda’u:
1ffaa-Barri bara hoonge waan ta’eef abbaa isaa Ya’quubin bira wanta ittiin daldalan hin qaban jedhe sodaate. Kanaafu, kana isaan irraa fudhachuun isaan miidha. Yuusufis obboleeyyan isaa gara isaatti akka deebi’an ni barbaade.
2ffaa-abbaa fi obboleeyyan isaatti tola oolu barbaade. Kanaafu, sababa isaan hin beekneen mi’a daldalaa isaaniif deebise.
3ffaa-waadaa isaanii akka eeganiif-miyni daldalaa kuni isaaniif deebi’ee yommuu argan, fudhachuun isaanitti ulfaata. Kanaafu abbichaaf deebisuuf ni dirqamu. Yeroo kanatti, waadaa ‘abbaa keenya sossobne obboleessa hafe ni finna’ jedhu ni eegu.[2]
Guduunfaa
✏Asirraa gaarummaa fi tola ooltummaa Yuusuf ni baranna. Obboleeyyan isaa waggaa dheeraa dura eelatti isa darbuun miidhaa guddaa isarraan gahan. Garuu inni kana hunda cinaatti dhiisun tola isaanitti oole, haala gaariin isaan keessumeesse. Mi’a daldalaa isaan fidan isaaniif deebisuun midhaan tola isaaniif kenne. Kanaafu, nutis hanga dandeenyuun obboleeyyan keenyatti tola ooluf carraaqu qabna. Obboleeyanitti tola oolun hariroo firummaas jabeessa, sadaqaas ta’a.
✏Yommuu wayitti ajajan kajeelchisuu fi akeekachiisun baay’ee barbaachisaadha. Yuusuf tooftaa kanatti fayyadamuun obboleeyyan isaa Biniyaamin akka fidan ajaje.
[1] Lesson From Suurah Yuusuf-104-107
[2] Tafsiir Xabarii-13/228-229


text:
Care Connect Washington sagantaa namoota COVID-19n qabamanii fi saaxilamaniif kan adda baahuu fi manatti kophaa ta'uuf gargaarsi isaan barbaachisuuf nyaataa fi wanotota barbaachisoo ta'an biroo dhiyeessuf qopha'eedha. Qajeelchi Fayyaa, Abbaa taayitaawwanii fayyaa naannoo fi miltoowwan isaanii wajjiin hojjetan, naannoo naannoodhan Quunnamsiistuu Eegumsaa Washington hojjisiisaa jira. Naannoon tokkoon tokkoon isaanii miiltoowwan uummata irratti xiyyeeffannoo godhan wajjiin namoota tajaajiloota isaan ulaagaa guutaniif kan akka dhiyeessa qorichaa, kunuunsa fayyaaa, gargaarsa namoota hin qaccaramneef hojiirra ooluu, ejeensiiwwan ijaarsa manaa, baankiiwwan nyaataa, dhiyeessitoota kunuunsa daa'imaa fi kan biroo wajjiin isaan quunnamsiisuf hojjata. Gargaarsi barbaachisummaa irratti hunda'uun taasifama.
Namoota of adda baasaniif ykn kophaa turan mana turuun akka danda'amu gochuuf, Care Connect Washington wantoota akka meeshaalee kunuunsa dhuunfaa, meeshaalee nyaata hin badnee fi ajajoota midhaanii haaraa gara mana isaanii geeffamu ni dhiyeessa. Yoo waantonni dirqama barbaachisoo ta'an kan akka deeggarsa maallaqaa gatii kaffaluu jiran adda baafaman, qindeessan kunuunsa naannoo namoonni qabeenyota ykn tajaajiloota ulaagaa guutuu danda'aniif akka iyyatan ni gargaara ykn kaffaltiiwan gatiiwwanii kan akka kiraa, manaa fi fayyadamtiwanii taasisuu irratti kallattiidhan gargaarsa kennaaf. Adda of baasuun ykn kophaa turuun yeroo dhume, qindeessan kunuunsaa fedhiiwwan fayyaa fi hawaasaa itti fufan gargaaruf namoota tajaajiloota naannoo yeroo dheeraa wajjiin wal qunnamsiisuu danda'a. Care Connect Washington odeeffannoo namoota barbaachisuu afaan isaan filataniin dhiyeessa
Yoo isin COVID-19 dhan kan qabamtan ta'ee fi manatti adda of baasuf nyaanni ykn gargaarsi biraa isin barbaachise, Sarara bilbila Odeeffannoo COVID-19 -1-800-525-0127 irratti qunnamaa, itti aansun # gadi qabaa. Deeggarsi tajaajila afaanii jira. Sa’aatiin sarara bilbilaa:
- 6 a.m. hanga 10 p.m., Wiixata
- 6 a.m. hanga 6 p.m. Kibxataa hanga Dilbataa, fi guyyaa ayyaanota waggaa (Ingiliffa qofa)
Gaaffilee Yeroo Hedduu Gaafataman
Gargaarsa COVID-19f Dhiyeenya Naannoo
Qajeelchi Fayyaa Isteetii, Abbaa taayitaawwanii fayyaa naannoo fi miltoowwan isaanii wajjiin hojjetan, naannoo naannoodhan Care Connect Washington hojjisiisaa jira. Naannoon tokkoon tokkoon isaanii miltoowwan uummata irratti xiyyeeffannoo godhan wajjiin namoota tajaajiloota isaan ulaagaa guutaniif kan akka dhiyeessa qorichaa, kunuunsa fayyaaa, gargaarsa namoota hin qaccaramneef hojiirra ooluu, ejeensiiwwan ijaarsa manaa, baankiiwwan nyaataa, dhiyeessitoota kunuunsa daa'imaa fi kan biroo wajjiin isaan qunnamsiisuf hojjata.
Tajaajiloonni Argaman Maal Faadha?Tajaajilooti kunneen eessatti argamu?
Kutaawwan isteetaa namoonni manatti adda of baasuf ykn kophaa turuuf walii galan, garuu akkas gochuuf gargaarsi isaan barbaachisuuf, tajaajiloonni ni argamu.
Naannoo Bahaa
Better Health Together (Ingliffa qofaan) kaawuntiiwan Adams, Ferry, Lincoln, Pend Oreille, Spokane, fi Stevensf akka giddu gala Care Connect Washington tajaajila.
King County
Department of Health (DOH, Qajeelcha Fayyaa) King County keessaatti akka giddu gala Care Connect Washington tti tajaajila, akkasumas WithinReach (Ingliffa qofaan) tajaajiloota qindeessa kunuunsa dhiyeessa.
Naannoo Giddu Gala Kaabaa
DOH yeroo ammaa kana naannoo kanaaf tajaajiloota qindeessaa jira. Ebla 1, 2022 irraa kaasee hojiirra kan oolu, Action Health Partners (Ingliffa qofaan) kaawuntiiwwan Chelan, Douglas, Grant fi Okanogan dhaf akka giddu gala Care Connect Washington ti tajaajila.
Naannoo Kaabaa
North Sound Accountable Community of Health (Ingliffa qofaan) kaawuntiiwwan Island, San Juan, Skagit, Snohomish, fi Whatcom dhaf akka giddu gala Care Connect Washington ti tajaajila.
Naannoo Kaaba Dhihaa
DOH yeroo ammaa tajaajila Clallam County keessa jiruun naannoo kanaaf tajaajiloota qindeessaa jira.
Pierce County
Elevate Health (Ingiliffa qofaan) Pierce County dhaf akka giddu gala Care Connect Washington tti tajaajila.
Naannoo Giddu Gala Kibbaa
Providence St. Mary (Ingliffa qofaan) Kittitas, Walla Walla, Whitman, Columbia, Garfield, Asotin, Yakima, Benton fi Franklin dhaf akka giddu gala Care Connect Washington tti tajaajila.
Naannoo Kibba Dhihaa
Southwest Washington Accountable Community of Health (SWACH) (Ingliffa qofaan) kaawuntiiwwan Clark, Klickitat, fi Skamania dhaf akka giddu gala Care Connect Washington tti tajaajila.
Naannoo Dhihaa
Community CarePort (Ingliffa qofaan) kan Cascade Pacific Action Alliance kaawuntiiwwan Cowlitz, Wahkiakum, Pacific, Grays Harbor, Mason, Thurston, fi Lewis dhaf akka giddu gala Care Connect Washington tti tajaajila.
Gaaffilee Yeroo Hedduu Gaafataman
- Tajaajiloonni Care Connect Washington anaaf ni argamuu?
-
COVID-19nkan qabamtanii fi manatti adda kan of baastan yoo ta'e tajaajilootaf ulaagaa ni guuttu. Yoo isin nama poozitivii ta'ee tokko wajjiin tuttuqii dhiyoo qabaattanii fi manatti kophaa turaa jiraattan ulaagaa guutuu dandeessu.
Sarara Bilbila Odeeffannoo COVID-19 Isteetaa kan ta’e 1-800-525-0127 tti bilbilaa, itti aansun # gadi qabaaa. Deeggarsi tajaajila afaanii jira.
- 6 a.m. hanga 10 p.m., Wiixata
- 6 a.m. hanga 6 p.m. Kibxataa hanga Dilbataa fi guyyaa ayyaanota waggaa
Qindeessan kunuunsaa naannoo yeroo adda of baastaniitti fedhiiwwan keessan guutuuf karoora kunuunsaa baasuf isin ni qunnamu. Yeroo adda of baastan yeroo dhume, qindeessan kunuunsaa keessan barbaachisaa yoo ta'e deeggarsa qindoomina kunuunsa yeroo dheeraa wajjiin isin qunnamsiisa.
- Deeggarsa akkamitan eeguu danda'a?
-
Qindeessan kunuunsa naannoo keessanii yeroo isin adda of baastan ykn kophaa turtan qabeenyota naannoo isin gargaaruf argaman adda ni baasa. Akkasumas yeroo isin manatti addaa of baastan ykn kophaa turtan qabeenyoonni naannoo yoo hin jirannee ta'e isaan nyaata, wantoota dhiyaatanii fi kiraa, kaffaltiiwwan manaa fi fayyadamtii irratti deeggarsa maallaqaa dhiyeessuu ni deeggaru. Qindeessan kunuunsaa keessan tajaajiloota dhiyeessa qorichaa, kunuunsa fayyaa, hojii dhabdootaf iyyachuu fi kan biroo dabalatee tajaajiloota barbaachisoo ta'an wajjiinis isin qunnamsiisuu danda'a. Tajaajiloonni biroo ejeensiiwwan ijaarsa manaa naannoo, baankiiwwan nyaataa, wiirtuuwwan kunuunsa fayyaa, dhiyeessitoota fayyaa amalaa, dhiyeessitoota kunuunsa daa'imaa fi tajaajiloota hawaasa irratti xiyyeeffannoo godhan kan aadaadhaf sirrii ta'an biroo wajjiin isin wal qunnamsiisuu dabalachuu mala. Tajaajiloonni naannoo irra gara naannootti garagara ni ta'u. Yeroo adda of baasun ykn kophaa turuun dhumate, qindeessan kunuunsaa keessanii fedhiiwwan itti fufan gargaaruf tajaajiloota naannoo yeroo dheeraa wajjiin isin qunnamsiisuu danda'a. Care Connect Washington odeeffannoo isin barbaachisu afaan isin filataniin ni dhiyeessa.
- Ani Care Connect Washington Dhaf Ulaagaa Nan Guuta?
-
Kan armaan gadii yeroo ta'e ulaagaa ni guuttu:
- Isin COVID-19 dhan kan qabamtan ykn nama qabame wajjiin dhiyootti tuttuqqii dhiyoo kan gootan yoo ta'e, fi
- Manatti yoo adda of baasaa ykn kophaa turaa yoo jiraattan.
Tajaajiloonni Care Connect Washington namoota ulaagaa guutaniif baasii malee ni argamu. Gargaarsi barbaachisummaa irratti hunda'uun taasifama.
- Tajaajiloonni Qunnamsiistuu Eeggumsaa Washington eessatti argamu?
-
Department of Health isteetaa, Abbaa taayitaawwanii fayyaa naannoo fi miltoowwan isaanii wajjiin kan hojjetan, naannoo naannoodhan Care Connect Washington hojjisiisaa jira. Kartaan tajaajiloonni yeroo amma kana eessatti akka argaman agarsiisuu kunooti:
- Hammam baasii nama baasisa?
-
Tajaajila kanaaf kaffaltii hin baastan. Care Connect Washington isteeta Washington keessatti gargaarsota maallaqaa federaalaa deebii COVID-19 gargaaruu fudhateera.
- Deeggarsa fudhachuu kiyyaan dura yeroo hammamiina fudhata?
-
Qindeessan kunuunsa naannoo keessan riferaalaa erga fudhatanii booda guyyaa tokko keesatti deeggarsa dhiyeessuf carraaqqii hunda ni taasisa.
- Deeggarsa yeroon fudhadhus adda of baasuu ykn kophaa kiyyaa turuun qabaa?
-
Eeyyee. Adda Ba’uu fi kophaa turuun COVID-19 gara ollaawwan, hiriyoota, maatii keessanittii fi namoota wajjiin hojjettanitti dabarsuu dhowwuudhaa—fii dhiibbaawwan nagezitiviibal'aa hawaasaa irratti fidu hir'isuuf meeshaalee barbaachisoo faayidaa irra oolaniidha. Adda of baasuu ykn kophaa turuu booda deeggarsi yoo isin barbaachise, qindeessan kunuunsaa naannoo keessanii fedhiiwwan fayyaa fi hawaasaa itti fufan gargaaruf tajaajiloota yeroo dheeraa wajjiin wal isin qunnamsiisuu danda'a.
- Adda bahanii turuu fi yerodhaaf qophaa turuu gidduu garaa garummaa maaltu jira?
-
Adda of baasuu: Yoo isin COVID-19 dhan qabamtan ykn mallattoolee dhukkubaa yoo qabattan ykn bu'aawwan qorannoo eegaa kan jirtan ta'e, dhukkuba keessan tamsaasuu dhowwuudhaf adda akka of baasuu qabdu.
- Mana turaa akkasumas miseensota maatii dabalatee namoota biroo wajjiin tuttuqii hambisaa.
- Yoo kan danda'amu ta'e Kutaa kophaa keessa turaa akkasumas mana fincaanii kophaatti fayyadamaa.
- Yeroo haalonni isin namoota biroo bira ta'uun dirqama ta'u jiraatan haguuggii afaanii fi funyaanii sirriitti ta'u (Ingiliffa qofaan) uffadhaa.
- Hojii, mana baruumsaa, yookin bakka namni itti heddummatu hin deeminaa. Geejjiba uummataa, taaksii yookin nama waliin konkolaataa hin fayyadaminaa.
- Waldhaansa fayyaaf yoo ta’e malee mana turaa.
- Yeroo adda of baasun turtan yeroo hammamiif akka turu beekuf qajeelfama yeroo dhiyoo kan Centers for Disease Control and Prevention (CDC, Wiirtuuwwan To'annoo fi Ittisa Dhibee) fi Department of Health (DOH, Qajeelcha Fayyaa) (Ingiliffa qofaan) hordofaa.
Kophaa Turuu: Yoo isin COVID-19 dhaf saaxilamtanii mallattoolee dhukkubaa (Ingiliffa qofaan) hin qabdan taatan, haala talaallii keessan irratti hunda'uun kophaa turuu qabaachuu maltu. Kuni dhukkubsachuu keessan beekuun dura vaayirasiicha daddabarsuu ni dhorka.
Yeroon kophaa turtan hammamiif akka turu beekuf qajeelfama yeroo dhiyoo (Ingiliffa qofaan) kan CDC fi DOH (Ingiliffa qofaan) hordofaa.
- Yoo mallattooleen COVID-19 kiyyaa natti hammaate maal gochuun qaba?
-
Yoo mallattooleen dhukkubaa keessan isinitti hammaate, gargaarsa waldhansaa daddaffiin argadhaa. Yoo namni tokko mallattoolee armaan gadii keessa tokko agarsiisee, gargaarsa fayyaa hatattamaa daddaffiin gaafadhaa:
- Hafuura baafachuu dadhabuu
- Dhukkubbii yookin dhiibbaa laphee adda hin citne
- Yaaddoo haaraa
- Dammaquu yookin dammaqanii turuu dadhabuu
- Hidhiiwwan ykn fuula cuquliisa
*Kuni tarreeffama guutuu miti. Mallattoolee dhukkubaa biroo kamiyyuu hammaatef ykn kan yaaddoo keessa isin galcheef maaloo ogeessa fayyaa keessanitti bilbilaa.
Rakkoo fayyaa hatattamaa yoo qabaattanii fi 911 tti bilbiluun yoo isin barbaachise, mallattoo Covid-19 qabaachuu keessan ykn qabachuu akka maltan hojjattoota dhimmi kun ilaallatutti himaa. Kan danda'amu yoo ta'e, tajaajiltoonni fayyaa yeroo hatattamaa osoo hin dhufin dursa, haguuggii fuulaa godhadhaa.
- Tajaajiloota Care Connect Washington yeroo hammamiitifan fudhachuu danda'a?
-
Qindeessan kunuunsaa naannoo keessan hamma guyyoota 21 gahuuf isin gargaara. Haalota muraasa keessatti, qindeessan kunuunsaa keessan fedhiiwwan fayyaa fi hawaasaa itti fufan gargaaruf tajaajiloota yeroo dheeraa wajjiin isin qunnamsiisuu danda'a.
- Connect Washington akkamitti hojjeta?
-
Care Connect Washington isteetan kan deeggaramuu fi kunuunsa qinda'eef dhiyeessa naannoo giddu galeessa godhateedha.
Washington State Department of Health deebii kunuunsa naannoo ni hooggana, miindeffamaa fi leenjii ni gargaara, qabeenyota biyyaa fi naannoo wal qunnamsiisa, akkasumas qabeenyota ida'aman hoogganuun bu'aawwan ni sirreessaa.
Naannoowwan dhuunfaa adda of baasuu fi kophaa turuun kan milkaa'e akka ta'u gargaaruuf deeggarsa dhiyeessuu fi namoota qabeenyota naannoo wajjiin wal qunnamsiisuf humna hojii hawaasaa irratti xiyyeeffate adda baasu akkasumas ni bobbaasu. Naannoowwan mi'awwanii fi tajaajiloota barbaachisoo ta'an dhiyeessuu fi dinagdeen naannoo akka dandamatu gargaaruu gumaachuu gargaaruuf warreen dhimmi ilalatu naannoo wajjiin hojjetu.
Qindeessitoonni kunuunsaa fedhiiwwan fayyaa fi hawaasaa adda ta'an namoota tokkoon tokkoo madaaluuf, gargaarufi hordofuu fi karoora gocha kunuunsa COVID uumuf ramadamu. Sagantichi yeroo danda'ame hunda namoota qabeenyota isaanii wajjiin afaan isaan filataniin wal qunnamsiisa akkasumas isaan gargaaramuu isaanii mirkaneessudhaaf isaan adeemsa keessatti ni hordofa.
- Odeeffannoo kiyya akkamitti eegdu?
-
Qindeessan kunuunsaa keessan odeeffannoo sarara bilbilaa odeeffannoo COVID-19 irraa argatan ni mirkaneessu, akkasumas waa'ee fedhiiwwan keessanii ni gaafatu. Odeeffannoon isin qindeessaa kunuunsa keessan wajjiin qooddan kamiyyuu iccitii akka ta'etti tura. Hojjettoonni tajaajiloota qindoomina kunuunsaa dhiyeessanii fi Department of Health tajaajiloota murteessoo ta'an kan isin barbaachisuu malan adda baasuf odeeffannicha ni fayyadamu. Isaan odeeffannoo dhuunfaa ykn fayyaa dhuunfaa hin qoodan.
- Care Connect Washington akkamitti tata'imsina COVID-19 ittisa?
-
Namoonni gargaarsa fedhiiwwan hawaasaa fi fayyaa barbaachisoo ta'an guutan fudhatan manatti adda of baasuu fi kophaa turuu haala milkaa'ina qabuun xumuruuf carraa olaanaa qabu. Namoonni COVID-19n qabaman ykn nama qabame biraa tokkoof kan saaxilaman mana keessatti adda of baasuun ykn kophaa isaanii akka turan mirkaneessuun, Care Connect Washington tatamsa'ina COVID-19 hir'isuu fi dandamachuu dinagdee guddisuu danda'a. Sirnichi namoota fedhiiwwan fayyaa fi hawaasaa COVID-19f hunda caalaa isaan saaxilu irratti waan xiyyeeffannaa godhuuf haqa dhabummaa fayyaa armaan gadii jiran hiikuu fi hawaasawwan COVID-19 dhan haala wal hin madaalen miidhaman gargaaruu ni danda'a.
- Yoon ani nama Care Connect Washington irraa gargaarsi isa barbaachisuu tokko beeke eenyuun qunnamuu danda'a?
-
Isin yookin namni isin beektan manatti adda of baastanii ykn kophaa turaa kan jirtan ta'e fi gargaarsi kan isin barbaachisu taatan, Sarara Bilbilaa Odeeffannoo COVID-19 Isteeta qunnamaa.
Sarara Odeeffannoo COVID-19 Isteetaa: 1-800-525-0127 irratti bilbilaa, itti aansun # tuqaa. Deeggarsi tajaajila afaanii jira.
- 6 a.m. hanga 10 p.m., Wiixata
- 6 a.m. hanga 6 p.m. Kibxataa hanga Dilbataa fi guyyaa ayyaanota waggaa
- Connect Washington tajaajiloota fayyaa amalaa ni hammataa?
-
Eeyyee! Qindeessan kunuunsaa keessanii tajaajiloota fayyaa amalaa hawaasa keessan keessatti akka argattan isin gargaaruu danda'a.
- Tajaajiloonni gargaarsa qindoomina kunuunsaa miseensota Tribal Nations (Saboota Gosaa) tif ni argamuu?
-
Eeyyee. Caalatti hubachuuf, COVID19.CareCoordination@doh.wa.gov irratti imeelii ergaa ykn 564-999-1565 irratti bilbilaa.
- Tajaajiloonni hiikaa afaanii ni argamuu?
-
Eeyyee. Yeroo isin Sarara Bilbila Odeeffannoo COVID-19 Isteeta kan ta’e 1-800-525-0127 irratti bilbiltanii itti aansun # tuqtan, tajaajilli afaanii ni argama.
Yeroo tokko qindeessa kunuunsaa wajjiin erga wal qunnamtaniin booda, Care Connect Washington odeeffannoo isin barbaachisu afaan filattaniin isiniif dhiyeessa.
Qabeenyota
Toora interneetii Qabeenyotaa fi Gorsootaa: Haguuggiiwwan fuulaa huccuu, kophaa turuu, maatiidhaf kunuunsa kennuu, COVID-19 dhaf saaxilamuu, mallattoolee dhukkubaa fi kan biroo irratti odeeffannoo argadhaa. Afaan filataniif meeshaalee keessan qindeessuu dandeessu.


text:
Monthly Archives: December 2017
Godina Horroo Guduruu Wallaggaatti Sochiin FXG daran jabaate.
Aside
Mudde 30/2017 Godina Horroo Guduruu Wallaggaatti Sochiin FXG daran jabaachuun Daandiin Konkolaataa Shambuu Irraa Gara Hagamsaatti Geessuu Kaleessa erga waraanni agaazii Yakka waraanaa Magaalaa Shamboo Keessatti rawwatee Qeerroon dargaggootni Oromoo lama wareegamanii hedduun madeeffamani bakkoota hedduutti daandiin akka banamuu hin dandeenyetti irree Qeerroofi uummataan cufame. Guyyaa har’aas Aanaa Guduruu, Jimmaa Gannatiifi Abbaay Coommaan naannoo Fincaa’aafi bakkoota hedduutti bifuma walfakkaatuun cufamee waraana wayyaanee sochii dhorkuun muddama cimaan uumameera !! Continue reading
SBO Mudde 31,2017. Oduu fi Dhaamsa ABO Bara Haaraa 2018 fi Amajjii 1 Guyyaa WBO ilaalchisuun darbe
Aside
SQ-Sagalee Qeerroo Bilisummaa Mudde 29 2017
Aside
OPDO Irraa Jijjiirama Eeguun Lafa Loon Hinoollee Dikee Barbaaduudha
Aside
OPDO Irraa Jijjiirama Eeguun Lafa Loon Hinoollee Dikee Barbaaduudha
Qeerroo Bilisummaa Oromoo
Mudde 29, 2017
Finfinnee Oromiyaa
Qamadiif Garbuun ingirdaada, Daagujjaan Gargaaraa, Bisingaan Siphoo akka qabu namuu beeka. Akkasuma qabsoon Oromoo quucarsitoota qabsoof gantuu qabaachuu addaan baasee beekuun dirqama dhalootaati. Qabsoon uummata tokkoo dhaloota oladeemaa yoo qabaate egeree qaba. Keessattuu qabsoo ga’eessonni deggaran irra, qabsoo dhalattoonni haaraan deggaran egeree jabaa qabaata.
Hanga yeroon gahutti quucarsitoonni midhaanii olii kunneen midhaan faana aramamu. Gaafa aangi’an addaan dhiluun gaafa ga’u Maancidii(meeshaa qonnaa aramaaf itti gargaaraman) barbaadee qote bulaan ykn abbaan ardaa jara kanneen dhabama godha. Kana booda wantoonni midhaan sana xuuxan erga dhabamanii booda, midhaan gaariif midhaan guntuta ykn naqa tolu ta’u. Maancidiin qote bulaa Birraa aramaa midhaan fakkaatee guddate caraga.
SQ-Sagalee Qeerroo Bilisummaa Mudde 28, 2017
Aside
Yunibarsiitii Adaamaa keessatti yakkoonni Gudeeddii Shamaraa akkasuma shororkaa barataa akka malee daangaa darbee adeemaa jira. Barataan Oromoo ukkaanfamaa jira.
Aside
[SQ, Mudde 28,2017] Mootummaan wayyaanee jumulaan mooraa barnootaa olaanaatti humna waraanaa naqee jira. Waraanni kunneen yakkoota hammaataaf jallataa akkasuma yakka suukaneessoo barataaf barsiisota moorichaa irratti fudhataa jiru. Akkuma amaleeffatan shamara Oromoo irraan yakka gudeeddii raawwataa jiru. Xiinsammuu barattoota Oromoo irratti dhiphina hamaa naquurratti argamu. Barattoota Oromoo dargaggoota egeree biyyaa barnootarraa qabee ukkaamsuus itti fufee jira. Haalli moorichaa akkanaan saatii hammaataa deemetti barataan Oromoo wabii jireenyaa dhabaa jiraachuun gabaafame. Continue reading
Hidhamtoota Siyyaasaa Galmee Oliyaad Baqqalaa Jalatti Himataman Irratti manni Murtii Xoophiyaa Beellama Dheeraa Fudhate.
Aside
[SQ, mudde 28,2017] Artistoota Oromoo Oromummaa qofaaf yakkamanii hidhaman, Mootummaan garboomsaa Wayyaanee mana hidhaa keessatti ji’oota dheeraaf dararaa turee, gara mana murtii himata kan irratti bane ta’uun nii yaadatama. Artistoonni Oromoo afaan isaanii guddisuuf aadaa isaanii guddisuuf akkasuma rakkoo uummata isaanii baasanii waan sirbaniif kaawwan immoo Oromoo waan ta’aniif qofa kan hidhaman ta’uun ifaadha. Continue reading
Raadiyoo Simbirtuu Mudde 28,2017
Aside
ONN TV


text:
Dhimmootii eegumsa fayyaa ka Yunited Isteets irratti,Waayiit Haawuus keessatti gorsaa waa’ee bajataa kan ta’an Dr.Zikiyeel Imanuuweel baatii darbe Itiyoophiyaa keessatti daw’annaa gaggeesanii turan.
Mootummaan Yunaaytid Steetes sagantaa tajaajiila eegumsa fayyaa adunyaaf qabu kan Globaal Heelz Inisheetiv jedhamun, biyyoota jijjirama guddaa fidu jedhe filatee keessaa, Itiyoophiyaan tokko.Kana jechuun immo Itiyophiyaan toora tajaajiila eegumsa fayyaan Amerikaa irra deggersa maallaqaa, meeshalee adda addaa,ogeessootaa fi kanneen biroo barbaachiisoo ta’an argatti jechu dha.
Itiyoophiyaan dhukkuboota daddarboo to’annaa jala oolchuuf hojii karaa hojjatoota eksiteenshinii fayyaan gaaggeesitu kan galateffatan Dr.Ziliyeel Imanuuweel,
Bulchiinsa naannoo Amaaraa keessatti godina Oromiyaa kan taate Baatii daw’atan. Itiyoophiyaan hojjatoota eksitenshinii fayyaa kuma 32 leenjiistee gara gandeen baadiyyaatti bobbaasuun heddu gargaaruu isaa dubbatanii, aanaalee daw’atan Ammayya fi Wancii keessatti tajaajilli ittisa dhukkuba Busaa fi wal'ansi kennamuun akka lakkoofsii namoota dhukkuba Busaan qabamanii harka 90n gad bu’u taasisee jira, jedhu - aangawaan Yunayitid Isteets kun. .
Gama kaaniin immo,Qulqullinni tajaajiila eeguumsa fayyaa Itiyoophiyaa keessaaa yaaddessaa ta’uu hin dhoksine.Tajaajiila eegumsa fayyaa Itiyoophiyaa keessaa gufuuwwan gurguddaa mudatanii akka jiran eeranii, kanneen keessaa tokko caasaan bu’uraa dhabamuu, jedhan. Kana jechuun buufata fayyaa, Hospitaaloota akkasumas Doktorotaa fi Nersootaa jechuu otuu hin taane kanneen biroon akka Daandilee, bishaan, ibsaa fi tajaajiiloota kana fakkaatan jiraachuu dhabuun, tajaajila silaal wirtuleen fayyaa akka kennan eegamanitti danqaa ta’ee jira, jechuun kan ibsan Dr. Zikeel Imaanu'eel ka biraan immoo wanni barbaadamuu yeroo yerootti dhiyaaachu dhabuu akka tahe dubbatu.
Lakkoofsi Doktoorotaa, Neersootaa fi kanneen biroos dabaluu akka qabu, kanneen muxannoo qaban yeroo biyya gadhisanii deeman, kan biraa iddoo busuuf leenjii foyya’ee kennuun barbaachisaa akka tahe ibsan. .Maraafuu mootummaan Yunaaytiid Isteetes Itiyoophiyaaf gargaarsa guddaa kan kennu ta’u Dr Zikiyeel Imanuuweel ibsaniiv jiru.
Tajaajiilawwan eegumsa fayyaa jiran keessatti, dhukkuba Busaa, HIV EDSII,akkasumas kunuunsa haadhotaa fi da’immanii ilaalchis ee, hojiin odeeffanno walitti qabuu kan amma Itiyoophiyaa keessatti sadarkaa booddetti hafaa irra jiru fooyya’uu akka qabu dhimmoota fayyaa ilaalchisee Waayit Haawus keessatti gorsaa waa’ee Bajataa kan ta’an Dr zikiyeel Imaanuweel hubachisanii jiru.
MP3 tuquun gabaasa guutuu dhaggefadhaa.
Yunaayitied Isteets Tajaajiila Eeguumsa Fayyaa Itiyoophiyaa keessaa gargaaraa jirti.
Dhimmootii eegumsa fayyaa ka Yunited Isteets irratti,Waayiit Haawuus keessatti gorsaa waa’ee bajataa kan ta’an Dr.Zikiyeel Imanuuweel baatii darbe Itiyoophiyaa keessatti daw’annaa gaggeesanii turan.


text:
Walgahii Mootumootaa gamtoomanii irratii qaamaan argamuudhaan haasaa kan taasisan Perezidaantin Gaanaa Naana Addo Dankwa Akufo- Adoo waggoottan lamman darban keessattii Diimokiraasii irratti hookkorii raawwatamuu isaa Adduunyaa akka ragaa bahaa jiru dubbataniiru.
Akka Akufo- Adoo jedhanitti fonqolchii aangoo loltootaan Giini fi Maalii keessatti taasifame tuffii bulichiinsaa dimokiraasii irra kan ka’eedhaa.
Dura taa’aa garee biyyoottan Afrikaa lixaa/ ECOWAS kan ta’an Prezidaantiin Gaanaa, karaa ECOWASn warren Giinii keessatii Fonqolchii raawwatan irratti miseensummaa biyyatii Uguruu iraa kaasee tarkaanfiin adda addaa fudhatamuu isaa ibsanii ECOWAS mootummaa Demokiraatawaa ta’e dhaabuu irratti fedhii inni qabus dubbataniiru.
Maalii keessatis kana dhaabatee jiru mootummaan yeroo akka yeeroo dabalataa dheeferatu ECOWAS akka wal galteedhaaf qophaawaa hin taane kan ibsan Maalii gara demokiraasiitti deebisuudhaaf Guyyaan kenname Onkoloessa 29 /2021 darbuu akka hin qabnee kan ibsan Akufo- Addo Afrikaan Akka miseensaa biyyoottan Dureeyii 20n/G 20 taatee galmooftu gaafataniru.


text:
Dur Kilaashii baadheen diinatti qaxxisa, amma CILEE gubeen ilmakoo guddisa, humnikoo nadhumtee laaftee mogoleenkoo, osoodhuman jooruu fagaatte barrikoo, ganna kudha torbaa lammiikootiif jooree, baddaafi gammoojjii keessaa babbaroodee, diinatti qaxxisee kufee riphee ka’ee, bilisummaaf jecha an waa hedduun ta’ee. Osoon karaa deemuu guyyaansaa wiixataa, miiltoo waliif tanee nu lachuu akka tasaa,
Daandii gabaabsachuuf deemne dudubbataa, Seenaashee naaf himtee haati qabsoo haqaa, imimmaankoo buuseen booye xuruurfataa. Isa tokko dafqee itti xuruurfate, tokko cooma muree booka itti unatee, kan hin dandhabintu itti aara galfatee, qoofee dedeeffataa qophaa’aa sooratee. Sirna Dargii keessaan eegale falmachuu, gabrummaan taa’uurra naaf wayya falmachuu, jedhee manaa bahuun jalqabe qolachuu.
Qarreefi maddiikoo bosonattin gatee, jireenyakoo dhiiseen qabsoo caalchifadhee, dantaakootiif mitii sabaaf dursa laadhee, aduufi qorraanis xoopharee gubadhee, beelaafi dheebuun waadamee yuuyyadhee, bu’aa bayii hedduun keessan tarkaanfadhe. Qabsoon hadhooftuudhaa hedduudha ulfaattii, isheetu nu baasaa daandii bilisaattii, tolaan hin argamtuu qaaliidha dhugaatti, gatiin bilisummaa wareega gaafattii, dhiigaaf lafee cabsuu lubbuus ni gaafatti.
Nan jette onnachaa kan darbe yaadachaa, waa hedduu dubbattee aartee ciniinnachaa, har’a nyaadhee buluuf sabakoo hin gurguruu, rakkadhee daarullee diinaaf hin gugguufuu, ilma daheen qabaa kan qabsoo itti fufu, jira guyyaan biiftuun bilisummaa ifu. Sichi humna hin qabuu an dhalan guddisaa, isin jabaadhaatii mee roorroo buqqisaa, jettee natti dhaamtee an ilman guddisaa. Diinaaf harka kennuun salphina mitiiree ?? Biyyaaf mirga dhabuun qaanidha mitiiree ?? Dukkana gabrummaa keessa jiraachuurraa, biiftuu walabummaa jecha du’uu wayya.


text:
Jijjiiramii qilleensaa kun biyya hanqatu hin qabu. Biyyitii hiyyeeyyiin ammoo aara hamaa CO2 ka biyya dureeyyii nutti dhufutti qilleensa nurraa hammeessaa jedhanii akka biyyiti tun horiin gargaartu gaafatan. Korii Sadaasa dabre keessaa Cancun, Mexico taahelleen tanuma irratti mari’te.
Wannii dhibiin qilleensa addunyaa jijjiiraa ammoo albuudaa fi zayitii baasanfaha. Akka jecha itti gaafatamaa Biiroo Bosonaa fi Qabeenna Uumamaa Dr.Girmaa Amanteet ti. Biiroon isaanii qabeennaa fi Bosona Oromiyaa eegaa,dahoo bineensaa ykn Park ijaaraa qilleensa addunyaa ka jijjiiramaa deemeen kanaan wallaanuutti jirti.
Ummatii Oromoo akkuma aadaa isaa bosona isaa eegachaa jabeeffachuu wayya,jedhu Dr.Girmaan.
Mee marii nu waan jijjiirama qilleensaa irratti mari’ane sadeenuu MP3 tana irraa caqasaa.
Qilleensii Addunyaa Ka Jijjiiramaa Deemu Biyya Hedduu Yaaddessuutti Jira.
Jijjiiramii qilleensaa kun biyya hanqatu hin qabu. Biyyitii hiyyeeyyiin ammoo aara hamaa CO2 ka biyya dureeyyii nutti dhufutti qilleensa nurraa hammeessaa jedhanii akka biyyiti tun horiin gargaartu gaafatan. Korii Sadaasa dabre keessaa Cancun, Mexico taahelleen tanuma irratti mari’te.


text:
Miidhama saalaa: Shamarree waggaa shaniif 'obboleessa isheen gudeedamte'
Finfinnee, naannoo Magganaanyaa qe'ee jiru kana callisi dhuunfateera. Ijoolleen daa'ima baatan torba yookiin saddeet tahan mooraa guddaa tokko keessaa bahaa turan. Hunduu ijoollee tahuu isaaniif haadhummaaf kan hin qaqqabne tahuun isaanii qalbii namaa harkisa.
Isaaniin darbinee ol seenne. Shamarree waggaa 23ti. Fuula isheerraa waa dubbisuu hin dandeenye.
Waggoottan duraa gara iddoo kanaa yoo dhuftu iyyata hojii galchuuf yookiin hojii jalqabuuf hin turre.
Inumaayyuu obboleessa isheetiin gudeedamtee miidhamni qaamaafi xiin-sammuu waan irra gaheef, bayyannachuuf lafa baqaa barbaadeetti.
Waan irra gahe sodaaf namallee ija guutuun akka hin ilaalle, dubbachuun akka ishee dhibu yaadatti.
''Jireenya ulfaataafi gaddisiisaa dabarseera,'' jetti. Garuu har'a iddoo garaashee gahuufi abjuushee jiraachuu akka feetu dubbatti.
Har'a yeroos yeroo gudeedamte iddootti dahatte, dhaabbata dubartoota dirqiin gudeedamaniif gargaarasa kennu Waldaa Boqonna Dubartootaafi Ijoollee keessaa hojjetti.
Yeroo dabarsite yaadachuun kan ishee dhukkubsu yoo taheyyuu dubartoonnii haleellaa saalaaf akka hin saaxilamne ni barsiisa jettee ijaa yaaddeef seenaashee nuuf qooddee jirti.
Obboleessi ishee poolisii ishee barsiisuuf gara Finfinnee ishee fide. Yeroos umriinshee 16 ture. Mana kiraa keessa jiraatu ture.
''Ijoollee waanin tureef dubbatachuuyyuu nan sodaadhan ture. Nama gaafan argus waan wal-fakkaataa kan narraan gahu natti fakkaata.'' jechuun eelaashee dubbatti.
Namni ishee argee icciitiishee waan beeku ijaa itti fakkaatuuf mana barumsaa deemuu dhaabde.
Obboleessi ishee waggaa shaniif yeroo waliin jiraatan dirqiin ishee gudeedeera. Ulfas al sadii akka baastu ishee taasisuu dubbatti.
Ijoollummaan, miidhamniifi doorsisni obboleessashee ustee akka teessu ishee gochuu dubbatti. Mana geeddarachuun isaanii carraa seenaashee itti dubbattu baneef.
Warri mana haaraa kireessaniif haalashee arguun, ''maaliif namatti hin dhiyaattu? Fira isaati moo?'' jedhanii ishee gaafatu.
Gaaffiin lamaanuu isheef ulfaataa ture. Garuu gidiraa keessa jirtu keessaa bahuu waan barbaadduuf deebii kennuu hin barbaanne. Gama biraan dhugaa jiru dubbachuun rakkoo itti tahe.
Akka taate taatee waan irra gahe warra mana kireessanitti himte. Isaanis dubbichaan nahanii, buufata poolisii ishee dhaqatan.
Ergasii dhaabbata dubartoota leenjisuufi tajaajila seeraa kennu, Waldaa Boqonnnaa Dubartootaa (Association for Women's Sanctuary and Development) jedhamutti geeffamte.
'Maatiin natti farade'
Dubbiin kun gara seeraa akka deeme kan dhagahan maatiinshee, 'inni kana hin godhu isheen ijoollee ijaa taateefi'' jechuun ishee amanuu hin dandeenye.
Keessumaa obboleettiinshee angafti ''maqaa obboleeyyan ishee balleessuufi kana goote jechuun ishee morkachuu dubbatti.
''Haadha kootii alatti maatiin hundi ana balfe,'' jetti
Gama biraan yeroo buufata poolisii deemteetti dubartoonni sodaatanii akka hin dubbanne akka godhaman dubbatti.
Qooqa namaa gaddu hin qabneen ''as koottu'' ''achi deemi'' hanga har'aa maal hojjetta ture? akka jedhamtes dubbatti.
Kuni seenaa dubartoota baayyeeti. Hawaasni akkas waan gooteefi, akka sana otoo gooteetta tahee jechuun balleessummaan boquu akka cabsan dubartoonni godhaman lakkoofsa hin qaban.
Dur iddootti baqattee amma immoo iddoo hojiishee kan tahe kanattii dubartoonni obboleessa, abbaafi akaakayyuun gudeedamanii daa'ima godhatan ishee mudataniiru.
Hundinuu maatiif hawaasaan gudeedamuu isaaniif balleessummaan komatamaniiru.
''Ani waa'ee seeraa hin beeku garuu akkan argetti yoo taheef waan jiru namatti hin tolu.''
Carraa garaagaraan warri gudeedan bilisa tahanii adeemu. Haaluma wal fakkaataan dhimma isheerrattillee himannaan banamee kan ture yoo taheyyuu, obboleessishee otoo hin gaafatamiin hafuu dubbatti.
''Gargaaruuf hayyamoo tahuu qabna''
Irra deddeebiin ulfa waan buusteef miidhama irra gaheef yaalii hordofaa turteetti. Sababuma kannaan dhukkuba dugdaa waan godhatteef saqqii hakiimaan ajajame godhattee ture kan nu dubbistu.
Kuni hunduu tahee garuu ''xiin-sammuun koo baayyee miidhameera. Keessumaa waa'een maatii koo baayyee na miidheera,'' jetti.
Fedhiinshee tokko ture, addunyaa kanarraa godaanuuf of ajjeessuu ture.
Dhumarratti kanarraa kan ishee baraare gara dhaabbata kanaa dhufuu akka tahe dubbatti.
Dhiintee/dandamattee ofiitti erga deebiteen booda leenjii ogummaa garaagaraa fudhattee jirti.
Dhaabbatichi leenjii ogummaan dabalata dubartoota gudeedaman kunneniif leenjii qaamaaf ittisaaf gargaaru ni kenna, isas fudhatteetti.
Namoonni yeroo miidhaman waan baayyee hin barbaadan. Homaa dhagahuus gargaaruu barbaaduu dhiisu malu.''
Haa tahu malee namoonni nama gargaaru barbaadan baayyee ijaa jiran kanaaf nuti gara fuulduraa tarkaanfachuuf hayyamamoo tahuu qabna,'' jetti.
Miidhama isheerra gahee keessaa bahuuf jabina kan argatte ofii isheerraa ture. ''Of amanuun koo jireenya koo bade sirreessuu akkan danda'u amanuun koo na gargaareera'' jetti
Yoo dubbachuu baataniyuu seenaa wal-fakkaataa dubartoonni qaban akka jiran yaaddi. Hawaasni seenaa isaanii dhagahee quba itti qabuufi madaa isaanii dhiigsuu mannaa irra barachuu akka danda'u dubbatti.
''Dubartoota guftaa mataatti maratanii deeman yeroon argu seenaa koo waan qaban natti fakkaata'' jetti homaa yoo gochuufi baattellee akka isaan dubbistuufi itti haasoftu himti.
Hawaasni waa'een dubartootaa kan isa yaaddessu yoo barteefi yoo amane dha. Yoo akkas tahe karaatti dubartoota gargaaru hin dhabu jetti.
Maatiin ijoollee isaanii nyaatanii, dhuganiifi mana barumsaa dhaqanii kan jedhuun dabalata haleellaa manaafi manaa alatti akka raawwatamu yoo baran of eeggannoo akka taasisan isaan gargaara jetti.
''Eenyu na barbaada?''
Dhaabbatni amma keessa hojjettu kun dubartoota ''eenyu na barbaada?' jedhanii of ajjeessuu barbaadan gargaaruuf yaala. Dubartoota kunneeniif deeggarsa ogummaa kennunis waggaa 15 hojjeteera.
Hundeessituun dhaabbatichaa aadde Maariyaa Muniir dubartoonni isaan gargaaran amma jireenyi isaanii geeddaramee yoo arguun waan guddaa akka tahe fuula feesbuukii seenaa dubartoota milkaa'oo maxxansu irratti dubbataniiru.
Dhaabbatichi Finfinnee,Daseefi iddoo gargaagaraatti dubartoota injinaariingii,maanejimantii baratan hammatee jira.Shamarreen seenaashee nuuf qooddees Finfinnee keessatti leenjisummaan tajaajilaa jirti.


text:
Komishiniin Poolisii Magaalaa Finfinnee Hiriirri guyyaa boruu Addabaabaayi Masqalaatti geggeeffamu kan hin jirre tahuu beeksise
Gareen “BALDIRAAS”jedhee of mooggaase karaa midiyaalee hawaasaatiin, onkololeessa 2,2012 guyyaa boruu magaalaa Finfinneetti hiriira waamuu hordofuun, Komishiniin poolisii magaalaa Finfinnee hiriira nagaa ta’e walgahii guyyaa boruu Addabaabaayi Masqalaatti gaggeeffamuuf karoorfame tokkollee kan quba hin qabne tahuu beeksise.
Itti dabaluunis Komishinichi, odeeyfannoon karaa midiyaalee hawaasaatiin, Hiriira guyyaa boruu magaalaa Finfinneetti geggeeffamu hordofuun Komishiniin Poolisii magaalaa Finfinnee daandiiwwan cufaman jiraachuu ibsee jira jedhu, odeeyfannoo dhara tahuu hubatun, ummanni akkuma duraanii sochii isaa akka godhuu qabu ibse.


text:
Sheer Itiyoophiyaa
Sheer Itiyoophiyaan Abaaboowwan Roozii omisha. Abaaboowwan Roozii giriin haawusoota utubaalee sibiilaa fi haguuggii pilaastikaa qaban keessatti omishamu. Tilmaamaan gara hojjettoota 12,500 ta’antu hojiiwwan Abaaboowwan Roozii biqilchuu, sassaabuu, sadarkeessuu fi saamsuu maasiiwwan sadi keessatti hojjetu. Abaaboowwan Roozii miliyoona 2.5 fi miliyoona 4 gidduu ta’antu guyyaa guyyaadhan qophaa’anii gara buufata xiyyaaraa Finfinneetti, sarara xiyyaaraa Itiyoophiyaatiin raabsa dabalataatiif gara Awurooppaatti fudhatamu. Isa kanatu omishtoota abaaboo roozii addunyaarraa guddicha fi dhiyeessitoota Abaaboowwan Roozii awurooppaa nun taasisa.
Itiyoophiyaan akkaataa baay’ee gaarii Abaaboowwan Roozii biqilchuuf ta’an ni qabdi: biyyoo gabbataa, haala qilleensaa mijataa, rooba gahaa ta’e, fi ol ka’iinsa lafaa sirrii. Seektarri omisha abaaboo dinagdee Itiyoophiyaatiif baay’ee barbaachisaa dha. Sheer Itiyoophiyaan gabaa alaa gara Itiyoophiyaa dhufu irraa harka gara 4% dhiyaatu fiduu irratti taphataa guddaa fi itti gaafatamummaa kan qabu dha.
Dhugaalee gammachiisoo tokko tokko
“
- biliyoona 1 irra caala kaarboonii irraa bilisa jirmawwan abaaboo roozii bara baraan
- 4,800 km keessa sararoota cophawwanii sireewwan abaaboo roozii keessa
- bishaan roobaa meetirkiyuubii 3,921,500 ta’u waggaa waggaatti walitti qabama
- wal’aansawwan 100,000 irra caalan keessatti hospitaala sheer waggaa waggaatti
- 6,500 daa’imman keessa manneen barnootaa; 50%qabeenya hojjettoota keenyaa
- 240,000 ijoollee keenyaaaf nyaatni ni kennama barattoota waggaa waggaadhan
- iskuweer meetira 6,462 keessaa lafootii jiidhaa bishaan xuraa’aa qulqulleessuuf
- Sheer Itiyoophiyaan omishaa isa guddaa kan FeertirediiAbaaboowwan Roozii addunyaa keessaa
- namoonni miidhamtoota qaamaa 116 dha kan itti dabalame humna hojii keenya keessatti
- Nuti aanaalee adda addaa 36 itiyoophiyaa keessaa namoota ni qacarra
”


text:
Godina Lixa Wallagga Ona Ganjii irraa dargaggootni Oromoo barreessaa kitaaba UDDEELLAA, Galataa Caalaa Baayisaa akkasumas obboleessa isaa Qadiidaa Caalaa Baay’isaa fi Takkaalliny Bantii Baay’isaa jedhaman humnoota tikaa wayyaaneen ukkaamfamuun eessa buuteen isaanii dhabame.
(SBO – SADAASA 25, 2015) Dargaggoo Galataa Caalaa Baayisaa Sadaasa 21/2015 galgala keessaa sa’a 10:00 irratti magaala Ganjiitii qabamee waajira poolisii Ona Ganjiitti geeffamee ergasii bakka buuteen isaa dhabamuun gabaafamee jira. Obboleessi isaa Qadiidaa Caalaa Baay’isaa fi Takkaalliny Bantii Baay’isaas guyyuma kana isa faana qabamuun bakka buuteen isaanii dhabamee jira.
Barataa leenjii barsiisota Naqamtee w0aggaa 3ffaakan ta’e dargaggoo sabboonaa Galataa Caalaa, dhiheenya kitaaba mata dureen isaa UDDEELLAA jedhu barreessee gabaa irra kan jiru ta’uunis beekameera.
Dargaggootni sabboontotni Oromoo kunniin badii dalagan qabaatanii kan ukkaamfaman osoo hin taane, Oromummaa isaaniif ejjennaa qabantu akka ukkaamfaman isaan taasise.
Dargaggootni Oromoo Galataa Caalaa Baayisaa, Qadiidaa Caalaa Baay’isaa fi Takkaalliny Bantii Baay’isaa yeroo ammaa kana bakki isaan buufaman haga ammaatti hin baramin jira.
Yeroo ammaa kana mootummaan wayyaanee Sochii FDG barattoota, dargaggoota ykn Qeerroo Oromoon finiinaa jiruu fi sirna isaa raasaa jiru dhaabuuf dargaggoota barattoota qaroo fi jajjaboo ta’an dhaabbilee barnootaa fi hawaasa keessaa funaanee hidhuu fi ajjeesuu bal’inaan geggeessaa jira.
Barattootni/Qeerroo fi dargaggootni akkasumas sabboontotni Oromoo gama isaaniitiin hidhaa fi ajjechaan gaaffii mirga abbaa biyyummaa fi falmaa bilisummaa irraa nu hin deebisu jechuun FDG jalqaban finiinsuu irratti argaman.


text:
LibreOffice 7.4 Help
Keewwatoota filataman foo'a, yk tarreewwan gabatee, haala aabaatiin yk lakkoofsaan tarreessa. Hamma qabduuwwan sadi'itti qabduuwwan foo'a, akkasuumas qabduuwwan foo'a haala aabaatiif lakkoofsa maku, qindeessuu nidandeessa.
Specifies additional sorting criteria. You can also combine sort keys.
Enter the number of the table column that you want to use as a basis for sorting.
Select the sorting option that you want to use.
Sorts in ascending order, (for example, 1, 2, 3 or a, b, c).
Sorts in descending order (for example, 9, 8, 7 or z, y, x).
Sorts the columns in the table according to the current sort options.
Tarreewwan gabatee keewwatootaa keessaa, akkaataa dirqalaawwan fooyinsaa ammaatti foo'a.
Keewwatootii mallaattoowwan keewwata maxxansalaatiin addaanba. Yammuu keewwatoota footu, caancaloota yk arfii tokko isa akka foo'aa tahe ifteessuu nidandeessa.
Yoo keewwatootii tarree caancalootaan addaan baahniin walfakkate, dirqala kana fili.
Arfii isa bakka filatame keessaa akka foo'aa tokkootti fayyadamuudhaaf barbaaddu galchi. Foo'aa fayyadamuudhaan, LibreOffice qubannoo furtuu foo'uu, keewwata filatame keessatti murteessuu dandda'a.
Bakka arfii isa akka foo'aa tokkootti fayyadamuudhaaf barbaadduu filachuu dandeessuu, qaaqa Arfiiwwan Addayaa bana.
Afaan isa seeroota fooyinsaa qindeessuu fili. Afaanooni tokko tokkoo, arfiiwwan addaa, afaan ka biroo irraa addaan foo'u.
Yammuu gabatee tokko footuu, addaddummaa qubee guddaa fi qubee xixiqqaa gidduu jiru addaan basa. Afaan Eeshiyaatiif, haalataa addaatu fayyada.
Afaan Eeshiyaatiif, foyyadeenya sadarkaa-hedduu fayyadamuudhaaf, Qubee walsimsiisi fili. Foyyadeenya sadarkaa-hedduu keessaa, unkawwan haadhoon kan galfatootaii jalqaba qubeewwan unkaatiin madaalamuu, akkasumas, gubjaltoo ammoo nituffatamu. Yoo unkaaleen walfakkaatan, gubjaltoon kan unkaalee madalameera jechuudha. Hanga ammaatti yoo unkaaleen walfakkaatte, qubeewwan, yabbinii arfii, akkasuumas garagarummaan kan unkaalee Afaan Jaapaan Kana madaalameera jechuudha.


text:
Ilaa fi gurrii addunyaa tanaa ji’a kana gara dira ykn magaalaa Kooriyaa Kibbaa biyya isaanii keessaa guddinnaan abreessoo taate,Daegu jira.Namii kuma dhibba hedduu biyya tana dhaqa, miliyoonii hedduun TVn waldorgommii Atileetiksii Addunyaa Hagayya 27 haga Fulbaana 4, 2011 daawwata.
Namuu waldorgommii IAAF,Fedireeshiiniin Waldaa Atileetiksii Addunyaa kopheesse 13eessootii akkana kophaaha. Waldorgommii,maaratoonii haga meetira 100,kuruphachuu fi darba waraanaa dabalee waan hedduun dorgoman.Biyyitii tana irratti dorgoman cuftii nama isaanii ka hin fiigaamitii akka allaattii barrisu,akka dhagaa eboo ykn waraana darbatu,akkuma kuruphee wa kuta jedhan, ka ganna hedduuf leenjifachaa bahan filatanii dhufataniin.Namuu biyya ufii addunyaatti maqaa isii guddifachuf dorgoma.Namii moohate ammoo doolara miliyoona hedduu ammaarratee galtaan,doolara miliyoona 70tti qophaahee abbaa fudhatu eegata.
Akka obbo Duubee Jiloo,Daarektera Daarekteroota Teknikaa fi Ogummaa Atileetiksii Itoophiyaatti, Itoophiyaan atileetoa akka Daraartuu Tulluu fi bebeekamoo ammatti qabaachuu baattullee abdii guddoon dorgommii tana dhaquutti jirti.
“…Atileetotii amma minima guuttte haareyaa..yoo ijoolleen tun nuu dorgomte namuma jiruun itti hirmaannee…qabxii duraan qabnu taan hin argannaa jenneetii itti qophaahaa jirra.“
Itoophiyaan dorgommii Kooriyaa Kibbaa tana irratti atileettota 38 qopheeffatte.
Warra wal dorgommii tanaaf filatamee qophiitti jiru keessaa tokko Genzebee Dibaabaati.
“Dorgommii tana irratti maqaa biyya kootii waamsisuuf…ijoollee wajjiin dorgomnus daballee wal gargaarree moohachuuf qohaahe.”Atileetotii amma dorgoman tun hagii guddaan naannoo Oromiyaatii dhufan taatullee ta naannolee dhibiilleen hedduutti keessa jira.
Warra waldorgommii tanatti jiruun milkaahaa jennaa mee qophii Ispoortii tana MP3 irraa nuu caqasaa.